EURÓPSKA KOMISIA V Bruseli30. 11. 2022 COM(2022) 687 final OZNÁMENIE KOMISIE RADE o nápravných opatreniach oznámených Maďarskom podľa nariadenia (EÚ, Euratom) 2020/2092 na ochranu rozpočtu Únie



(1)Toto oznámenie nadväzuje na návrh Európskej komisie na vykonávacie rozhodnutie Rady o opatreniach na ochranu rozpočtu Únie pred porušeniami zásad právneho štátu v Maďarsku (ďalej len „návrh vykonávacieho rozhodnutia Rady“) z 18. septembra 2022. Rade sa v ňom poskytujú informácie potrebné na to, aby do 19. decembra 2022 prijala rozhodnutie podľa článku 6 ods. 10 nariadenia Európskeho parlamentu a Rady (EÚ, Euratom) 2020/2092 zo 16. decembra 2020 o všeobecnom režime podmienenosti na ochranu rozpočtu Únie (ďalej len „nariadenie o podmienenosti“). (2)Postup podľa nariadenia o podmienenosti sa začal písomným oznámením zaslaným Maďarsku 27. apríla 2022 (ďalej len „oznámenie“). Európska komisia (ďalej len „Komisia“) prijala 18. septembra 2022 návrh vykonávacieho rozhodnutia Rady v súlade s článkom 6 ods. 9 nariadenia o podmienenosti. (3)V návrhu vykonávacieho rozhodnutia Rady Komisia predložila svoje posúdenie navrhovaných nápravných opatrení, ktoré predložila maďarská vláda s cieľom riešiť zistenia Komisie. V odôvodnení 28 návrhu vykonávacieho rozhodnutia Rady sa konkrétne uvádza: „Keďže sa (…) problémy identifikované v Maďarsku týkajú nielen právneho rámca, ale do veľkej miery aj administratívnych postupov, posúdenie toho, či sú nápravné opatrenia navrhované Maďarskom primerané na dosiahnutie ich cieľa, ktorým je ukončenie porušení a/alebo rizík pre finančné záujmy Únie, bude závisieť od analýzy detailnej úpravy opatrení a od správnej, úplnej a účinnej implementácie kľúčových krokov vykonávania uvedených v príslušných harmonogramoch predložených Maďarskom 22. augusta. Maďarsko musí v tejto súvislosti ešte pre mnohé z navrhovaných nápravných opatrení prijať kľúčové kroky vykonávania.“ Kľúčové kroky vykonávania sú uvedené aj v prílohe k dôvodovej správe k návrhu vykonávacieho rozhodnutia Rady (ďalej len „kľúčové kroky vykonávania“). (4)V odôvodneniach 11 a 12 návrhu vykonávacieho rozhodnutia Rady sa sumarizujú zistenia Komisie uvedené v oznámení, ktoré sa týkajú situácií predstavujúcich porušenie zásad právneho štátu a situácií alebo prípadov dotknutých týmito porušeniami v Maďarsku, ktoré ohrozujú správne finančné riadenie rozpočtu Únie alebo finančné záujmy Únie, alebo môžu pre ne vytvárať riziká. Zistenia sa týkajú závažných systémových nezrovnalostí, nedostatkov a slabých miest v postupoch verejného obstarávania, ktoré vedú ku koncentrácii zadávania zákaziek, závažných nedostatkov pri prideľovaní rámcových dohôd, neuplatňovania pravidiel verejného obstarávania a pravidiel o konflikte záujmov na „trusty pôsobiace vo verejnom záujme“ a subjekty, ktoré spravujú, a nedostatočnej transparentnosti, pokiaľ ide o správu finančných prostriedkov týmito trustmi. Zistenia sa ďalej týkali obmedzení účinného vyšetrovania a stíhania údajnej trestnej činnosti, problémov súvisiacich s organizáciou prokuratúry a neexistencie fungujúceho a účinného protikorupčného rámca. Komisia sa domnievala, že tieto problémy a ich opakovaný výskyt v priebehu času poukazujú na systémovú neschopnosť, zlyhanie alebo neochotu maďarských orgánov predchádzať rozhodnutiam, ktoré sú v rozpore s platným právom, pokiaľ ide o verejné obstarávanie a konflikty záujmov, a tým primerane riešiť riziká korupcie. Predstavujú porušenie zásad právneho štátu, najmä zásady právnej istoty a zásady zákazu svojvoľnosti výkonných právomocí, a vyvolávajú obavy, pokiaľ ide o deľbu moci. (5)V odôvodnení 38 návrhu vykonávacieho rozhodnutia Rady Komisia dospela k záveru, že „navrhované nápravné opatrenia by spoločne v zásade mohli riešiť problémy týkajúce sa systémových nezrovnalostí, nedostatkov a slabých miest vo verejnom obstarávaní, rizík konfliktov záujmov a obáv týkajúcich sa trustov pôsobiacich vo verejnom záujme, ako aj ďalšie dôvody týkajúce sa vyšetrovania, stíhania a protikorupčného rámca, za predpokladu, že sa všetky opatrenia správne a účinne vykonajú“. (6)V odôvodnení 39 sa doplnilo, že je naďalej potrebné stanoviť podrobné vykonávacie pravidlá navrhovaných nápravných opatrení, najmä to, ako budú kľúčové prvky opatrení transponované do samotných právnych textov, ktoré sa majú prijať na vykonávanie nápravných opatrení. V odôvodnení 39 sa takisto pripomenulo, že vzhľadom na to, že viacero problémov zistených v Maďarsku sa netýka len zmien v právnom rámci, ale predovšetkým konkrétneho vykonania zmien v praxi, kde si dosiahnutie konkrétnych výsledkov vyžaduje dlhší časový rámec, riziko pre rozpočet Únie pretrváva, kým sa v čase návrhu vykonávacieho rozhodnutia Rady nezavedú aspoň prvé kľúčové prvky niektorých nápravných opatrení v súlade s harmonogramom nápravných opatrení predloženým Maďarskom 22. augusta. Kým nenadobudnú účinnosť kľúčové právne texty, ktorými by sa vykonali mnohé z navrhovaných nápravných opatrení, a pri zohľadnení posúdenia uvedeného v dôvodovej správe, ako aj možnosti, že opatrenia nebudú vykonané správne alebo že ich účinnosť bude oslabená pri detailnom rozpracovaní opatrení, Komisia odhadla následné riziko pre rozpočet Únie a navrhla Rade opatrenia podľa článku 6 ods. 9 nariadenia o podmienenosti. (7)Na základe toho Komisia navrhla pozastavenie 65 % záväzkov v rámci troch programov politiky súdržnosti v rámci viacročného finančného rámca na roky 2021 – 2027, konkrétne i) operačného programu pre životné prostredie a energetickú efektívnosť plus; ii) operačného programu pre integrovanú dopravu plus a iii) operačného programu pre územný a sídelný rozvoj plus. Pre prípad, že v čase, keď Rada prijme svoje rozhodnutie, nebudú tieto programy schválené, Komisia navrhla pozastavenie schválenia jedného alebo viacerých z nich. Komisia okrem toho navrhla zákaz uzatvárať nové právne záväzky s akýmkoľvek trustom pôsobiacim vo verejnom záujme a ním spravovaným subjektom v akomkoľvek programe Únie v rámci priameho a nepriameho riadenia. (8)Návrh vykonávacieho rozhodnutia Rady odrážal záväzok Maďarska podať Komisii do 19. novembra 2022 správu o vykonávaní nápravných opatrení, ktoré predložilo Maďarsko. V návrhu vykonávacieho rozhodnutia Rady Komisia takisto uviedla, že bude Radu priebežne informovať o všetkých relevantných prvkoch, ktoré by mohli mať vplyv na jej posúdenie. (9)V nadväznosti na rokovania medzi maďarskými orgánmi a útvarmi Komisie boli Komisii 19. novembra 2022 od Maďarska doručené informácie o opatreniach prijatých na plnenie záväzkov prijatých maďarskou vládou. (10)Po zvážení nápravných opatrení vzhľadom na ich podrobnejšie vykonávanie Maďarskom toto oznámenie poskytuje Rade potrebné informácie na prijatie rozhodnutia o návrhu vykonávacieho rozhodnutia Rady. Posúdenie v tomto oznámení vychádza z dokumentov, ktoré poskytli maďarské orgány do 19. novembra 2022, čo je dátum uzávierky posúdenia. Posúdenie primeranosti nápravných opatrení predložených Maďarskom a pokroku v súvislosti s nimi (11)Po prijatí návrhu vykonávacieho rozhodnutia Rady Komisia analyzovala najmä podrobnosti príslušných právnych aktov predložených Maďarskom a plnenie kľúčových krokov vykonávania. Na základe toho posúdila primeranosť 17 nápravných opatrení, ktoré Maďarsko predložilo v liste z 22. augusta 2022 s cieľom riešiť zistenia Komisie v oznámení, ktoré sú doplnené dodatočnými záväzkami prijatými v liste z 13. septembra 2022 (ďalej len „list zo septembra“), pričom zohľadnila pokrok dosiahnutý pri ich vykonávaní do 19. novembra 2022. Komisia zohľadnila aj list o vykonávaní nápravných opatrení, ktorý 19. novembra 2022 zaslala maďarská ministerka spravodlivosti Vargová komisárovi Hahnovi (ďalej len „list z novembra“). (12)Týmito nápravnými opatreniami sú: I)posilnenie predchádzania nezákonným praktikám a nezrovnalostiam týkajúcim sa využívania finančných prostriedkov Únie, ich odhaľovania a nápravy prostredníctvom novovytvoreného úradu pre integritu; II)pracovná skupina pre boj proti korupcii; III)posilnenie protikorupčného rámca; IV)zabezpečenie transparentnosti vo využívaní podpory Únie nadáciami pre správu aktív vo verejnom záujme; V)zavedenie osobitného postupu v prípade osobitných trestných činov súvisiacich s výkonom verejnej moci alebo so správou verejného majetku; VI)posilnenie mechanizmov auditu a kontroly s cieľom zaručiť náležité korektné využívanie podpory EÚ;

VII)zníženie podielu postupov verejného obstarávania s jednou ponukou, ktoré zahŕňajú financovanie z prostriedkov Únie; VIII)zníženie podielu postupov verejného obstarávania s jednou ponukou, ktoré zahŕňajú financovanie z vnútroštátneho rozpočtu; IX)vytvorenie nástroja na nahlasovanie postupov verejného obstarávania s jednou ponukou na účely monitorovania a podávania správ o postupoch verejného obstarávania uzavretých s jednou ponukou; X)vývoj elektronického systému verejného obstarávania s cieľom zvýšiť transparentnosť; XI)vypracovanie rámca na meranie výkonnosti, ktorým sa posúdi efektívnosť a nákladová efektívnosť verejného obstarávania; XII)prijatie akčného plánu na zvýšenie úrovne hospodárskej súťaže vo verejnom obstarávaní; XIII)poskytovanie odbornej prípravy mikropodnikom a malým a stredným podnikom týkajúcej sa postupov verejného obstarávania; XIV)vytvorenie systému podpory na kompenzáciu nákladov mikropodnikov a malých a stredných podnikov spojených s ich účasťou na verejnom obstarávaní; XV)používanie databázy Arachne; XVI)posilnenie spolupráce s úradom OLAF a XVII)prijatie legislatívneho aktu, ktorým sa zabezpečí väčšia transparentnosť verejných výdavkov. (13)V prípade 13 z týchto nápravných opatrení sú stanovené kľúčové kroky vykonávania, ktoré sa majú splniť do 19. novembra 2022. Pokiaľ ide o štyri nápravné opatrenia, konkrétne o nápravné opatrenie viii) a nápravné opatrenia xi) až xiv), Komisia uviedla, že neexistujú žiadne bezprostredné kľúčové kroky vykonávania, pretože si vyžadujú dlhšie obdobie vykonávania. (14)S cieľom dodržať lehoty stanovené v rámci kľúčových krokov vykonávania Maďarsko od konca septembra do začiatku októbra 2022 pokračovalo v prijímaní viacerých legislatívnych aktov. Boli však potrebné intenzívne rokovania medzi maďarskými orgánmi a útvarmi Komisie v snahe zaistiť, aby boli tieto akty plne zosúladené s nápravnými opatreniami a aby boli účinné. Keby sa tieto akty pridŕžali znenia a ducha nápravných opatrení už skôr, čím by sa zaistila ich účinnosť, umožnilo by to plynulejší proces a toto aktualizované posúdenie by bolo možné predložiť skôr. Maďarská vláda 15. novembra 2022 predložila národnému zhromaždeniu tzv. legislatívny balík obsahujúci viacero navrhovaných zmien právnych textov, ktoré boli prijaté koncom septembra a začiatkom októbra 2022. Legislatívny balík tvoria dva návrhy zákonov: jeden (T/2033) na prijatie v súlade s riadnym postupom, v prípade ktorého sa konečné hlasovanie uskutočnilo 22. novembra 2022, a druhý návrh zákona (T/2032) na prijatie v súlade s postupom uplatniteľným na základné akty (vyžaduje sa dvojtretinová väčšina), v prípade ktorého je konečné hlasovanie stanovené na 6. decembra 2022. V dôsledku toho môžu byť zmeny, ktoré sa týkajú vykonávania jedného nápravného opatrenia, rozdelené medzi tieto dva návrhy s rôznymi dátumami prijatia. Pracovná verzia tohto legislatívneho balíka v anglickom jazyku bola útvarom Komisie doručená až 18. novembra 2022. (15)V súlade s nariadením o podmienenosti a vzhľadom na jeho články 4 a 6 si posúdenie primeranosti nápravných opatrení vyžaduje, aby sa určilo, či dané opatrenia tak, ako boli prijaté, a so zreteľom na ich podrobnosti dokážu odstrániť príslušné porušenia zásad právneho štátu a/alebo vplyvy alebo riziká pre správne finančné riadenie rozpočtu Únie a finančné záujmy Únie, a teda aby sa dospelo k záveru, že už nie sú splnené podmienky na uplatňovanie nariadenia. (16)Súčasným posúdením nie sú dotknuté žiadne prípadné budúce opatrenia Komisie v prípade, že dôjde k zmenám v príslušných právnych aktoch alebo v ich vykonávacích predpisoch, ani v prípade, že nápravné opatrenia sa nebudú účinne vykonávať, prestanú sa vykonávať alebo nebudú prinášať očakávané výsledky. Na základe toho si Komisia vyhradzuje právo prehodnotiť svoje stanovisko k jednotlivým otázkam a začať nový postup, pokiaľ budú splnené všetky podmienky podľa nariadenia o podmienenosti. (17)Maďarská vláda sa prostredníctvom listu z novembra zaviazala bezpodmienečne podávať Komisii štvrťročné správy o vykonávaní všetkých nápravných opatrení do 31. decembra 2028, t. j. do konca roka, v ktorom uplynie prvý šesťročný mandát správnej rady úradu pre integritu. Bez toho, aby boli dotknuté navrhované opatrenia na ochranu rozpočtu Únie, bude Komisia naďalej monitorovať správne, úplné a účinné vykonávanie všetkých nápravných opatrení vrátane vykonávania všetkých krokov, ku ktorým sa Maďarsko zaviazalo v rámci nápravných opatrení, a to aj tých, ktoré si vyžadujú dlhšie obdobie vykonávania (t. j. po 19. novembri 2022), a akýchkoľvek ďalších záväzkov, ktoré Maďarsko prijalo v súvislosti s nápravnými opatreniami. I)Posilnenie predchádzania nezákonným praktikám a nezrovnalostiam týkajúcim sa využívania finančných prostriedkov Únie, ich odhaľovania a nápravy prostredníctvom novovytvoreného úradu pre integritu (18)Maďarská vláda sa zaviazala zriadiť úrad pre integritu s cieľom posilniť prevenciu, odhaľovanie a nápravu podvodov, konfliktov záujmov a korupcie, ako aj iných nezákonných praktík a nezrovnalostí pri implementácii akejkoľvek finančnej podpory Únie. Na tento účel sa Maďarsko zaviazalo poskytnúť úradu pre integritu rozsiahle právomoci. Takisto sa zaviazalo dodržiavať osobitné pravidlá týkajúce sa vymenovania správnej rady úradu pre integritu a zapojenia preverovacieho výboru, ktorého cieľom je zaručiť úplnú nezávislosť úradu pre integritu a členov jeho správnej rady. (19)Zriadenie úradu pre integritu, ktorý je v maďarskom kontexte novým orgánom, je horizontálnym opatrením, ktorého cieľom je napraviť systémové porušovania zásad právneho štátu v oblasti verejného obstarávania, ktoré majú vplyv na finančné záujmy Únie. Ide o jedno z ústredných nápravných opatrení navrhnutých Maďarskom. (20)S týmto opatrením sa spájali tieto kľúčové kroky vykonávania: i) prijatie rozhodnutia vlády, ktorým sa stanovuje úloha a harmonogram zriadenia úradu pre integritu do 5. septembra 2022; ii) predloženie návrhu zákona o zriadení úradu pre integritu národnému zhromaždeniu do 30. septembra 2022; iii) vymenovanie správnej rady do 4. novembra 2022 a iv) začiatok skutočného fungovania úradu pre integritu od 19. novembra 2022.

(21)Maďarsko prijalo na riešenie kľúčových krokov vykonávania tieto opatrenia. (22)Maďarská vláda 5. septembra 2022 prijala rozhodnutie vlády č. 1424/2022 o úlohách týkajúcich sa zriadenia nezávislého orgánu vykonávajúceho funkciu prevencie, odhaľovania a nápravy nezákonných praktík a nezrovnalostí pri využívaní finančných prostriedkov EÚ. Toto rozhodnutie vlády nadobudlo účinnosť 6. septembra 2022. (23)Maďarská vláda 23. septembra 2022 predložila národnému zhromaždeniu návrh zákona, ktorého cieľom je zriadiť úrad pre integritu. Národné zhromaždenie 4. októbra 2022 prijalo zákon, ktorým sa zriaďuje úrad pre integritu (zákon XXVII z roku 2022 o kontrole využívania rozpočtových prostriedkov Európskej únie, ďalej len „zákon o zriadení úradu pre integritu“), ktorý bol vyhlásený 10. októbra 2022 a nadobudol účinnosť 11. októbra 2022. Maďarské orgány rokovali s útvarmi Komisie o viacerých zmenách zákona o zriadení úradu pre integritu, pričom väčšina týchto zmien bola zapracovaná do časti legislatívneho balíka, o ktorej národné zhromaždenie hlasovalo 22. novembra 2022. Zmeny týkajúce sa právomocí úradu pre integritu, pokiaľ ide o majetkové priznania, sa však vložili do časti legislatívneho balíka, pre ktorú je konečné hlasovanie stanovené na 6. decembra 2022. Po predložení legislatívneho balíka národnému zhromaždeniu maďarské orgány 16. novembra 2022 zaslali útvarom Komisie revidovaný návrh právneho textu zákona o zriadení úradu pre integritu. Pozmeňujúci akt týkajúci sa väčšiny zmien bol prijatý 22. novembra 2022 a odráža zmeny zahrnuté v právnom texte, ktorý bol Komisii doručený 16. novembra 2022. Komisia nedokáže posúdiť, či zmeny týkajúce sa majetkových priznaní, o ktorých má národné zhromaždenie hlasovať 6. decembra 2022, nadobudnú účinnosť tak, ako boli navrhnuté, alebo či budú do dátumu prijatia predložené ďalšie zmeny. (24)Pokiaľ ide o prípravu návrhu zákona o zriadení úradu pre integritu, maďarská vláda sa zaviazala viesť rozsiahle konzultácie s vnútroštátnymi a medzinárodnými zainteresovanými stranami, požiadať o politické poradenstvo Organizácie pre hospodársku spoluprácu a rozvoj (OECD) a zohľadniť súvisiace odporúčania. Okrem konzultácií s Komisiou maďarská vláda účinne konzultovala s OECD, ktorá 27. septembra 2022 predložila návrhy formulácií. Maďarská vláda 4. novembra informovala OECD o tom, ako stanoviská OECD zapracovala do zákona o zriadení úradu pre integritu, ktorý bol vyhlásený 10. októbra 2022. Maďarská vláda okrem toho o návrhu zákona o zriadení úradu pre integritu 15. septembra 2022 konzultovala s Radou Európy. Rada Európy predložila pripomienky 13. októbra 2022, teda po tom, ako bol zákon o zriadení úradu pre integritu vyhlásený 10. októbra 2022. Maďarská vláda odpovedala 16. novembra 2022 po predložení zmien zákona o zriadení úradu pre integritu v rámci legislatívneho balíka z 15. novembra 2022. Maďarská vláda zohľadnila niektoré stanoviská alebo návrhy formulácií, a to aj v nadväznosti na odporúčania Komisie, ktoré boli v súlade s pozíciami OECD a Rady Európy. Maďarské orgány vysvetlili, prečo nebolo možné niektoré stanoviská alebo návrhy zohľadniť. Na základe toho sa Komisia domnieva, že maďarská vláda splnila príslušné záväzky v nápravnom opatrení, pokiaľ ide o konzultačný proces. Komisia poznamenáva, že niektoré odporúčania boli v právnom texte prijaté a zohľadnené a iné nie. V rozsahu, v akom boli zohľadnené niektoré odporúčania, sa Komisia domnieva, že konzultácie s OECD a Radou Európy prispeli k zlepšeniu návrhu zákona o zriadení úradu pre integritu. (25)Pokiaľ ide o výber a vymenovanie správnej rady úradu pre integritu, príslušné maďarské orgány postupovali v súlade s harmonogramom a so základnými požiadavkami stanovenými v nápravnom opatrení, ktorých cieľom bolo zaručiť úplnú nezávislosť úradu pre integritu a členov jeho správnej rady. Generálny riaditeľ Generálneho riaditeľstva pre audit európskych fondov (ďalej len „EUTAF“) 23. septembra 2022 vydal medzinárodnú otvorenú výzvu na vyjadrenie záujmu o výber troch členov preverovacieho výboru na základe kritérií stanovených v nápravnom opatrení. Generálny riaditeľ EUTAF 11. októbra 2022 vymenoval troch členov preverovacieho výboru. Preverovací výbor 14. októbra 2022 zverejnil výzvu na predkladanie žiadostí o členstvo v správnej rade úradu pre integritu na základe kritérií stanovených v nápravnom opatrení s lehotou do 25. októbra 2022. Preverovací výbor 28. októbra 2022 vydal zoznam oprávnených uchádzačov o funkciu predsedu a podpredsedov správnej rady úradu pre integritu. V ten istý deň predseda Štátneho kontrolného úradu zverejnil hodnotiacu tabuľku, ktorá sa má použiť na výber členov správnej rady. Predseda Štátneho kontrolného úradu 3. novembra 2022 nominoval vybraných členov, ktorých 4. novembra 2022 vymenoval prezident republiky. (26)Výberové konanie na členov správnej rady úradu pre integritu formálne splnilo záväzky vyplývajúce z nápravného opatrenia. Komisia však poznamenáva, že na základe informácií zverejnených Štátnym kontrolným úradom bol druhý podpredseda správnej rady vymenovaný napriek tomu, že iní uchádzači získali vo výberovom konaní vyšší počet bodov. Podľa informácií, ktoré maďarské orgány poskytli útvarom Komisie, to vyplynulo z postupu, v rámci ktorého dostal uchádzač nominovaný na funkciu predsedu správnej rady možnosť viesť pohovor s dvoma uchádzačmi o pozíciu druhého podpredsedu. Výber sa potom uskutočnil na základe spätnej väzby od nominovaného predsedu, vychádzajúc z potreby vybrať uchádzača so skúsenosťami s riadením veľkých organizácií. Hoci tento postup v zásade uľahčuje zriadenie správnej rady, ktorá by mohla účinne spolupracovať, neuvádza sa ako taký v nápravnom opatrení, podľa ktorého sa má správna rada vymenovať v nadväznosti na kontrolu oprávnenosti vykonanú preverovacím výborom a výber uskutočnený Štátnym kontrolným úradom. Postup teda nebol v spojitosti s touto voľbou úplne transparentný. Takisto sa poznamenáva, že Komisia nemôže na základe dostupných informácií dospieť k záveru, že vymenovaný uchádzač v plnej miere spĺňa kritérium dostatočných medzinárodných skúseností s bojom proti korupcii a s verejným obstarávaním, aj keď spĺňa všetky ostatné kritériá stanovené v nápravných opatreniach. Ostatní dvaja členovia správnej rady v plnej miere spĺňajú všetky kritériá stanovené v nápravných opatreniach. (27)Predseda úradu pre integritu informoval Komisiu, že počíta s väčšou organizáciou (aspoň 120 zamestnancov), než je minimálny počet 50 zamestnancov predpokladaný v nápravnom opatrení, s tomu primeraným rozpočtom. Takisto plánuje pre zamestnancov balíky odmeňovania, ktoré mu umožnia prilákať odborníkov zo súkromného sektora, aj keď by mali prevýšiť úroveň odmeňovania členov správnej rady úradu pre integritu. Zároveň uviedol, že maďarská vláda proti tejto žiadosti nenamieta, hoci rokovania o finalizácii rozpočtu ešte stále prebiehajú. Prijímanie zamestnancov prebieha a predseda potvrdil, že je jediným vymenovacím orgánom bez účasti vlády na tomto procese. Tieto plány týkajúce sa zamestnancov a zdrojov naďalej podliehajú rozpočtovým rozhodnutiam, ktoré je ešte potrebné prijať. V prípade ich potvrdenia sa Komisia domnieva, že tento vývoj by prispel k účinnosti inštitúcie. (28)Správna rada úradu pre integritu usporiadala 18. novembra 2022 prvé oficiálne zasadnutie, z ktorého bola útvarom Komisie poskytnutá zápisnica. (29)Pokiaľ ide o právomoci úradu pre integritu, v príslušných paragrafoch zákona o zriadení úradu pre integritu sa mu udeľuje väčšina právomocí požadovaných v nápravnom opatrení vrátane: i) úplného prístupu k informáciám o prebiehajúcich a pripravovaných alebo plánovaných postupoch verejného obstarávania a k vyhláseniam o konflikte záujmov [§ 5 ods. 5 písm. a), § 8 ods. 1 a 2, § 18 ods. 8]; ii) právomoci nariadiť iným orgánom, aby v jeho mene vykonali administratívne vyšetrovacie úkony [§ 5 ods. 2 písm. a) a kapitola III, hlava 7]; iii) právomoci nariadiť príslušným orgánom, aby začali postupy na overenie vyhlásení o konflikte záujmov na základe sťažností a podozrení v súvislosti s riadením finančných prostriedkov Únie [§ 18 ods. 2, § 24 ods. 1, § 25 ods. 1]; iv) právomoci začať postupy na overenie určitých majetkových priznaní [§ 5 ods. 6, ods. 6 písm. a) a ods. 7]; v) právomoci odporučiť verejným obstarávateľom, aby použili určitý postup verejného obstarávania v konkrétnom postupe alebo v kategórii postupov [§ 15 ods. 1 písm. a) až e)]; vi) právomoci nariadiť príslušnému verejnému obstarávateľovi, aby pozastavil postup obstarávania v prípade podozrenia z podvodu, korupcie, konfliktu záujmov alebo iných závažných nezákonných praktík alebo nezrovnalostí zistených v danom postupe (§ 21); vii) právomoci odporučiť verejným obstarávateľom, aby uplatnili dôvody na vylúčenie hospodárskych subjektov z verejného obstarávania [§ 15 ods. 1 písm. e) a § 16]; viii) právomoci začať konanie pred rozhodcovskou komisiou pre verejné obstarávanie z dôvodu správania alebo neplnenia povinností v rozpore s pravidlami verejného obstarávania podľa zákona CXLIII z roku 2015 o verejnom obstarávaní (§ 15 ods. 4); ix) právomoci požiadať o súdne preskúmanie všetkých rozhodnutí orgánov týkajúcich sa postupov verejného obstarávania, ktoré zahŕňajú akúkoľvek podporu Únie a môžu byť predmetom súdneho preskúmania (§ 15 ods. 4); x) vydávania výročnej správy o analýze v oblasti integrity vrátane odporúčaní a zistení, pričom maďarská vláda je povinná úradu pre integritu odpovedať a vysvetliť, ako bude riešiť zistenia správy (kapitola I, hlavy 5 a 6 § 74). (30)Komisia poznamenáva, že v § 3 poslednej vete zákona o zriadení úradu pre integritu sa v súvislosti s plnením úloh úradu pre integritu uvádza, že „[v] prípade vylúčenia projektu z financovania z prostriedkov Európskej únie nie sú dotknuté právomoci úradu, pokiaľ podvod, konflikt záujmov, korupcia a iné nezákonné praktiky alebo nezrovnalosti ovplyvňujú alebo vážne ohrozujú správne finančné riadenie rozpočtu Európskej únie alebo ochranu finančných záujmov Európskej únie“. V závislosti od spôsobu výkladu toto ustanovenie samo osebe nemusí zbaviť úrad pre integritu jeho právomocí v prípade stiahnutia projektu z financovania z prostriedkov Únie. Keďže úrad pre integritu má aj naďalej právomoc posudzovať základné otázky týkajúce sa podvodu, konfliktu záujmov, korupcie a iných nezákonných praktík alebo nezrovnalostí a ich prepojenia s rozpočtom Únie, dané ustanovenie možno chápať tak, že kontrole úradu pre integritu by naďalej podliehali aj takéto projekty. Výklad a uplatňovanie tohto ustanovenia však bude závisieť od rozhodnutí maďarských orgánov a takisto je možné, že takéto ustanovenie sa bude vykladať spôsobom, ktorý umožňuje zbaviť úrad pre integritu jeho právomoci hneď, ako začne skúmať určité postupy verejného obstarávania. Toto ustanovenie by sa preto mohlo zneužiť na narušenie účinnosti úradu pre integritu a na zamedzenie tomu, aby dokázal odstrániť štrukturálne problémy, ktoré viedli Komisiu k začatiu konania podľa nariadenia o podmienenosti. V záujme právnej istoty a účinnosti úradu pre integritu by sa v znení príslušných ustanovení malo výslovne uvádzať, že právomoci úradu pre integritu ostávajú zachované aj po tom, ako sa projekt stiahne z financovania z prostriedkov Únie, a to bez výnimky či obmedzenia. (31)Komisia víta § 27/A zákona o zriadení úradu pre integritu. Podľa uvedeného ustanovenia môže úrad pre integritu podať návrh na preskúmanie alebo návrh na opakované preskúmanie rozhodnutí prokuratúry alebo vyšetrovacích orgánov o zamietnutí oznámenia o trestnej činnosti alebo o ukončení konania, čo je v súlade s novým postupom zavedeným na základe nápravného opatrenia v). Toto ustanovenie by prispelo k zefektívneniu nápravného opatrenia v) aj nápravného opatrenia týkajúceho sa úradu pre integritu. Úrad pre integritu by mal o situáciách, ktoré môžu byť relevantné pre trestné konanie, k dispozícii informácie a dôkazy z prvej ruky. Mohol by tak poskytnúť prvky potrebné na zabezpečenie náležitého obnovenia vyšetrovania alebo stíhania trestných činov, na ktoré sa vzťahuje nový postup v rámci nápravného opatrenia v). Ako sa však vysvetľuje ďalej, podrobnosti o nápravnom opatrení na zavedenie osobitného postupu v prípade osobitných trestných činov súvisiacich s výkonom verejnej moci alebo so správou verejného majetku poukazujú na určité nedostatky. (32)Komisia takisto poznamenáva, že vzhľadom na to, že úrad pre integritu bude vo väčšine prípadov oprávnený vydávať verejným obstarávateľom odporúčania, je nevyhnutné, aby v prípade nedodržania týchto odporúčaní a následného vzniku nezákonnej situácie bol úrad pre integritu schopný začať rýchle a účinné súdne konanie s cieľom zabezpečiť zákonnosť a účinne zabrániť poškodeniu finančných záujmov Únie. Je to kľúčové na zabezpečenie toho, aby bol úrad pre integritu schopný napraviť štrukturálne porušenia, ktoré viedli Komisiu k začatiu konania podľa nariadenia o podmienenosti. V § 15 ods. 4 sa uvádza, že úrad pre integritu môže „začať konanie pred príslušným orgánom alebo súdom, a najmä pokiaľ ide o nezákonnú praktiku týkajúcu sa verejného obstarávania, môže začať konanie pred rozhodcovskou komisiou pre verejné obstarávanie“, pričom môže takisto požiadať o prijatie predbežných opatrení. § 27 ods. 1 poskytuje úradu pre integritu možnosť napadnúť rozhodnutia rozhodcovskej komisie pre verejné obstarávanie alebo iného orgánu týkajúce sa verejného obstarávania zahŕňajúceho finančné prostriedky Únie v správnom súdnom konaní vrátane možnosti požiadať o predbežné opatrenia. (33)Komisia poznamenáva, že úrad pre integritu môže začať konanie pred rozhodcovskou komisiou pre verejné obstarávanie a že v platných pravidlách sa stanovuje, že trvanie takýchto konaní je obmedzené na 25 dní s jednou špecifickou a obmedzenou výnimkou. Úrad pre integritu môže požiadať o preskúmanie rozhodnutia rozhodcovskej komisie pre verejné obstarávanie na príslušnom súde ihneď po ukončení postupu preskúmania. V zákone o zriadení úradu pre integritu však nie sú jasne vyjadrené niektoré dôležité aspekty: nevyhnutné pozastavenie postupu verejného obstarávania, kým sa neskončí konanie pred rozhodcovskou komisiou pre verejné obstarávanie, a možnosť súdneho preskúmania v prípade, že do uplynutia lehoty na rozhodnutie rozhodcovskej komisie pre verejné obstarávanie nie je vydané žiadne rozhodnutie. Komisia takisto poznamenáva, že úrad pre integritu nemá možnosť obrátiť sa na súdy priamo, čo by v niektorých prípadoch mohlo byť účinnejšie. Preto existujú pochybnosti o účinnosti súdneho preskúmania prípadov, v ktorých verejný obstarávateľ nedodrží odporúčanie úradu pre integritu. (34)Dôležité je, že pokiaľ ide o právomoci úradu pre integritu týkajúce sa overovania majetkových priznaní obsiahnuté v zmenách, ktoré sa majú prijať 6. decembra 2022, v § 5 ods. 6, 6a a 7 sa stanovuje režim, podľa ktorého: i) pokiaľ ide o verejné majetkové priznania určitých jednotlivcov, úrad pre integritu by bol oprávnený vykonať nešpecifikovaný „postup preskúmania majetkového priznania“. Na základe výsledku tohto postupu by mohol úrad začať konanie týkajúce sa majetkového priznania pred príslušným orgánom, ktorý by mal úrad pre integritu informovať o výsledkoch daného konania; ii) pokiaľ ide o verejné majetkové priznania iných jednotlivcov, úrad pre integritu by bol oprávnený začať postup overovania týkajúci sa majetkových priznaní len pred príslušným orgánom povereným ich overovaním, ktorý by mal úrad pre integritu informovať o výsledkoch takéhoto postupu, a iii) v prípade (neverejných) majetkových priznaní jednotlivcov, ktorí sú povinní podávať majetkové priznania na základe svojich poradných, rozhodovacích alebo kontrolných právomocí vo vzťahu k finančným prostriedkom Únie, by úrad pre integritu mohol začať postup overovania pred príslušným orgánom a byť informovaný o jeho výsledku a začatí vyšetrovania obohacovania sa. (35)Ako útvary Komisie vysvetlili maďarským orgánom vo svojich pripomienkach z 18. novembra 2022, takýto režim nie je úplne v súlade s nápravným opatrením, ktorým sa maďarská vláda zaviazala previesť na úrad pre integritu právomoci týkajúce sa overovania majetkových priznaní podaných podľa § 183 zákona CXXV z roku 2018 (t. j. majetkových priznaní vysokých politických vedúcich predstaviteľov, ktorí nemajú mandát člena národného zhromaždenia: predsedu vlády, ministrov, politického riaditeľa predsedu vlády, štátnych tajomníkov). Na základe tohto záväzku by mal byť úrad pre integritu jediným orgánom, ktorý má právomoc priamo overovať takéto majetkové priznania. Okrem toho sa zdá, že tento režim nespĺňa ani ďalší záväzok stanovený v liste zo septembra, podľa ktorého má mať úrad pre integritu právomoc overovať verejné majetkové priznania všetkých vysokorizikových úradníkov a prístup k príslušným databázam a registrom na účely overenia pravdivosti informácií uvedených v priznaniach. Právomoci úradu pre integritu sú tým obmedzené na právo požiadať iné orgány o overenie majetkových priznaní a právo získať informácie o výsledkoch takýchto overení. Okrem toho osobný rozsah pôsobnosti vzťahujúci sa na jednotlivcov, v súvislosti s ktorými má úrad pre integritu príslušné právomoci, nezahŕňa všetkých úradníkov patriacich pod pojem „vysokorizikoví“ úradníci. Postup overovania neverejných majetkových priznaní je obmedzený na jednotlivcov poverených poradenstvom, správou alebo kontrolou vo vzťahu k finančným prostriedkom Únie, hoci takéto vymedzenie sa v záväzkoch prijatých maďarskou vládou neuvádza. (36)Pokiaľ ide o postup odvolania členov správnej rady úradu pre integritu, Komisia s uspokojením konštatuje, že Maďarsko súhlasilo so zrušením pôvodne navrhnutého postupu odvolania, pričom právomoc rozhodovať o odvolaní bude mať súd. Komisia však poznamenáva, že príslušné konanie trvá krátko, len tridsať dní od podania podnetu do vydania prvostupňového súdneho rozhodnutia. Vzhľadom na takúto lehotu by bolo pre člena správnej rady dotknutého postupom odvolania náročné účinne zorganizovať svoju obhajobu a pre príslušný súd by bolo náročné zaistiť výmenu vyjadrení, uskutočniť vypočutia a zabezpečiť ochranu práv na obhajobu a procesných práv. Navyše v zákone o zriadení úradu pre integritu nie je jasné stanovené, aké účinky by na postavenie dotknutého člena mal opravný prostriedok odvolania, a najmä to, či by tento opravný prostriedok mal odkladný účinok. Keďže prvostupňový rozsudok podľa všetkého vedie k odvolaniu ihneď po krátkom konaní, zdá sa, že účinnosť opravného prostriedku odvolania je obmedzená. Spôsob, akým je postup odvolania organizovaný ako celok, dostatočne nechráni členov úradu pre integritu pred neprípustným ovplyvňovaním a hrozí, že to oslabí nezávislosť úradu pre integritu. (37)Komisia sa preto domnieva, že regulačný rámec vzťahujúci sa na úrad pre integritu stanovený v zákone o zriadení úradu pre integritu v plnej miere nespĺňa záväzky prijaté v rámci nápravného opatrenia, ktoré preto nemožno považovať za plne účinné a primerané podľa nariadenia o podmienenosti. Nápravné opatrenie má tieto slabé miesta, riziká a nedostatky, ktoré ohrozujú účinnosť a nezávislosť úradu pre integritu a jeho schopnosť riešiť zistenia Komisie: i) chýbajúce jasné pravidlo stanovujúce, že právomoc úradu pre integritu je zachovaná aj po stiahnutí projektu z financovania z prostriedkov Únie; ii) slabé miesta systému súdneho preskúmania rozhodnutí verejných obstarávateľov, ktorí nedodržia odporúčania úradu pre integritu; iii) slabé miesta postupu odvolania; iv) priame právomoci oproti dozorným právomociam úradu pre integritu vo vzťahu k rôznym skupinám deklarantov a nezabezpečenie toho, aby bola na úrad pre integritu prenesená právomoc overovať majetkové priznania členov vlády; v) obmedzený rozsah vyplývajúci z nedostatočného začlenenia všetkých „vysokorizikových úradníkov“ do rozsahu pôsobnosti overovacích právomocí úradu pre integritu v súvislosti s majetkovými priznaniami; vi) obmedzené medzinárodné skúsenosti uchádzača vymenovaného do správnej rady úradu pre integritu, čo by mohlo predstavovať riziko pre účinné fungovanie orgánu.

II)Pracovná skupina pre boj proti korupcii (38)Maďarská vláda sa zaviazala zriadiť do 1. decembra 2022 pracovnú skupinu pre boj proti korupcii (ďalej len „nová pracovná skupina pre boj proti korupcii“) poverenú týmito úlohami: i) preskúmaním existujúcich protikorupčných opatrení a vypracovaním návrhov týkajúcich sa zlepšenia odhaľovania, vyšetrovania, stíhania a sankcionovania korupčných praktík; ii) navrhovaním opatrení zameraných na zlepšenie predchádzania korupcii a jej odhaľovania; iii) vypracovaním výročnej správy, v ktorej sa analyzujú riziká a trendy korupcie a korupčných praktík, navrhovaním účinných protiopatrení a najlepších postupov na ich účinné vykonávanie a ich posudzovaním. (39)Regulačný rámec novej pracovnej skupiny pre boj proti korupcii by bol zahrnutý do zákona, ktorým sa zriaďuje úrad pre integritu [pozri nápravné opatrenie i) opísané v predchádzajúcom texte] a predsedom pracovnej skupiny by bol predseda úradu pre integritu. Ďalšie kľúčové prvky nápravného opatrenia sa týkali úplnej, štruktúrovanej a účinnej účasti mimovládnych subjektov pôsobiacich v oblasti boja proti korupcii, ktoré sú nezávislé od vlády, orgánov verejnej moci, politických strán a podnikateľských záujmov, ako aj zástupcov vlády. Tým by sa mala zabezpečiť parita medzi vládnymi a mimovládnymi subjektmi prostredníctvom počtu členov a hlasovacích práv. Okrem toho by sa v ustanoveniach mali stanoviť následné opatrenia, ktoré by maďarská vláda mala prijať v nadväznosti na správy a odporúčania novej pracovnej skupiny pre boj proti korupcii. Prvé zasadnutie novej pracovnej skupiny pre boj proti korupcii by sa malo uskutočniť pred 15. decembrom 2022. Skupina by mala prijať svoju prvú správu za rok 2022 a zaslať ju vláde do 15. marca 2023. (40)S týmto opatrením sa spájali tieto kľúčové kroky vykonávania: i) prijatie rozhodnutia vlády do 5. septembra 2022, ktorým sa zruší rozhodnutie vlády č. 1337/2022 z 15. júla 2022, čím sa ukončí činnosť pracovnej skupiny pre boj proti korupcii zriadenej uvedeným rozhodnutím, a ii) predloženie návrhu zákona o zriadení úradu pre integritu národnému zhromaždeniu do 30. septembra 2022, ktorým sa stanoví regulačný rámec pre novú pracovnú skupinu pre boj proti korupcii. (41)Maďarsko prijalo na riešenie kľúčových krokov vykonávania tieto opatrenia. (42)Maďarská vláda 5. septembra 2022 zrušila rozhodnutie vlády č. 1337/2022 z 15. júla 2022 o pracovnej skupine pre boj proti korupcii prijatím rozhodnutia vlády č. 1424/2022 o úlohách týkajúcich sa zriadenia nezávislého orgánu vykonávajúceho funkciu prevencie, odhaľovania a nápravy nezákonných praktík a nezrovnalostí pri využívaní finančných prostriedkov EÚ. Týmto rozhodnutím vlády sa pre Maďarsko stanovil záväzok zriadiť do 1. decembra 2022 novú pracovnú skupinu pre boj proti korupcii spôsobom, ktorý zabezpečí účasť vládnych aj mimovládnych subjektov na základe parity prostredníctvom počtu členov a hlasovacích práv a s administratívnou podporou úradu pre integritu. Rozhodnutie vlády č. 1424/2022 nadobudlo účinnosť 6. septembra 2022. (43)Maďarská vláda 23. septembra 2022 predložila národnému zhromaždeniu návrh zákona, ktorého cieľom je zriadiť úrad pre integritu. Národné zhromaždenie 4. októbra 2022 prijalo zákon o zriadení úradu pre integritu, ktorým sa zriadila aj nová pracovná skupina pre boj proti korupcii. Zákon o zriadení úradu pre integritu bol vyhlásený 10. októbra 2022 a nadobudol účinnosť 11. októbra 2022. Maďarská vláda 15. novembra 2022 predložila národnému zhromaždeniu pozmeňujúci návrh týkajúci sa zákona o zriadení úradu pre integritu ako súčasť legislatívneho balíka na účely postupu podmienenosti. Po predložení legislatívneho balíka na účely postupu podmienenosti národnému zhromaždeniu bol Komisii doručený revidovaný právny text spolu s listom z novembra. Pozmeňujúci akt bol prijatý 22. novembra 2022 a odráža zmeny zahrnuté v právnom texte, ktorý bol Komisii doručený 19. novembra 2022. (44)Pri príprave tohto návrhu zákona sa maďarská vláda zaviazala viesť rozsiahle konzultácie s vnútroštátnymi a medzinárodnými zainteresovanými stranami, požiadať o politické poradenstvo OECD a zohľadniť súvisiace odporúčania. Okrem konzultácií s Komisiou maďarská vláda účinne konzultovala s OECD, ako aj s Radou Európy. Informovala Komisiu o spôsobe, akým sa venovala stanoviskám a/alebo návrhom formulácií uvedenej organizácie, ako sa opisuje v bode (24). Na základe toho sa Komisia domnieva, že maďarská vláda splnila príslušné záväzky v nápravnom opatrení. Konzultácia s OECD a Radou Európy prispela k zlepšeniu regulačného rámca pre zriadenie novej pracovnej skupiny pre boj proti korupcii v rozsahu, v akom boli niektoré odporúčania prijaté a zohľadnené v právnom texte. Komisia však poznamenáva, že niektoré vyjadrené obavy sa v právnych textoch neriešili: napríklad riziko duplicity s existujúcou prácou, hoci Maďarsko túto skutočnosť uznalo, alebo nedostatok nástrojov na vyžiadanie alebo získanie informácií od iných inštitúcií potrebných na prípravu práce pracovnej skupiny. (45)Regulačný rámec pre novú pracovnú skupinu pre boj proti korupcii sa opisuje v druhej časti zákona o zriadení úradu pre integritu. Stanovujú sa v nej úlohy novej pracovnej skupiny pre boj proti korupcii (§ 50) s výslovným odkazom na situácie konfliktu záujmov vymedzené v príslušných ustanoveniach EÚ, ktoré nová pracovná skupina pre boj proti korupcii zohľadní v súlade s nápravným opatrením. Predsedom novej pracovnej skupiny pre boj proti korupcii je predseda úradu pre integritu (§ 59). Stanovuje sa tu aj postup následných opatrení v nadväznosti na výročné správy a odporúčania novej pracovnej skupiny pre boj proti korupcii, v rámci ktorých maďarská vláda do dvoch mesiacov prerokuje správu a návrhy, ktoré sú v nej zahrnuté. Ak sa rozhodne niektorý návrh nevykonať, do jedného mesiaca zašle predsedovi novej pracovnej skupiny pre boj proti korupcii podrobné odôvodnenie svojho rozhodnutia (§ 52). V zákone sa opisuje zloženie (§ 54) a pravidlá hlasovania (§ 61) novej pracovnej skupiny pre boj proti korupcii. V súlade s nápravným opatrením tvoria členovia z mimovládnych subjektov 50 % členov novej pracovnej skupiny pre boj proti korupcii s výnimkou predsedu. Ak nie je možné dosiahnuť 50 % zastúpenie, hlasovacie práva týchto členov sa upravia tak, aby sa im počítalo odovzdaných 50 % hlasov, okrem predsedu. Členovia zastupujúci mimovládne subjekty sa vyberajú prostredníctvom otvoreného, transparentného a nediskriminačného výberového konania na základe objektívnych kritérií týkajúcimi sa odborných znalostí a zásluh. Účasť preverovacieho výboru prebieha tak, ako sa uvádza v odseku 11 (§ 57). Je oprávnený vypracovať alternatívnu správu, ktorá sa zverejní na webovom sídle pracovnej skupiny, na ktorom bude zverejnená aj správa novej pracovnej skupiny pre boj proti korupcii (§ 53). Napokon v štvrtej časti zákona sa stanovuje, že nová pracovná skupina pre boj proti korupcii sa zriadi do 1. decembra 2022 a jej prvé zasadnutie sa uskutoční pred 15. decembrom 2022. Nová pracovná skupina pre boj proti korupcii prijme a zašle vláde svoju prvú správu za rok 2022 do 15. marca 2023 (§ 77). (46)Komisia dospela k záveru, že Maďarsko prijalo kľúčové kroky vykonávania. Regulačný rámec pre novú pracovnú skupinu pre boj proti korupcii, ako sa stanovuje v zákone o zriadení úradu pre integritu, spĺňa záväzky stanovené v nápravnom opatrení. (47)Komisia poznamenáva, že 11. novembra 2022 bola vyhlásená otvorená výzva na predkladanie žiadostí o výber členov zastupujúcich mimovládne subjekty novej pracovnej skupiny pre boj proti korupcii s lehotou na podávanie žiadostí stanovenou na 24. novembra 2022. III)Posilnenie protikorupčného rámca (48)Maďarská vláda sa zaviazala prijať do 30. septembra 2022 stratégie boja proti podvodom a korupcii, v ktorých sa vymedzia úlohy subjektov zapojených do vykonávania akejkoľvek finančnej podpory Únie v súvislosti s predchádzaním podvodom, konfliktom záujmov a korupcii, ich odhaľovaním a nápravou. Stratégie mali zahŕňať posúdenie hlavných rizík, faktorov a praktík podvodov, konfliktu záujmov a korupcie. Maďarská vláda sa takisto zaviazala prijať do 30. júna 2023 novú národnú protikorupčnú stratégiu a akčný plán. Osobitná pozornosť by sa mala venovať posilneniu inštitucionálneho a normatívneho rámca pre boj proti korupcii na vysokej úrovni zvýšením transparentnosti práce orgánov verejnej moci, a to aj na vysokej politickej úrovni. Maďarská vláda sa takisto zaviazala, že do 30. júna 2023 v plnej miere vykoná všetky opatrenia existujúcej národnej protikorupčnej stratégie na roky 2020 – 2022. (49)Toto nápravné opatrenie má podobne ako zriadenie úradu pre integritu horizontálny a systémový charakter a jeho cieľom je bojovať proti korupcii a zabezpečiť transparentnosť v politickej sfére. Ide o jedno z ústredných nápravných opatrení navrhnutých Maďarskom v rámci postupu podľa nariadenia o podmienenosti. (50)Maďarská vláda v liste zo septembra takisto prijala ďalšie záväzky týkajúce sa osobného a vecného rozsahu pôsobnosti majetkových priznaní. V tejto súvislosti sa zaviazala, že národnému zhromaždeniu predloží návrh právneho predpisu (účinného od 1. novembra 2022), ktorým by sa mal rozšíriť osobný rozsah pôsobnosti systému majetkových priznaní na i) osoby poverené vysokými politickými funkciami podľa § 183 a 184 zákona CXXV z roku 2018 o štátnej správe a ich príbuzných žijúcich v tej istej domácnosti s dotknutou osobou a ii) členov národného zhromaždenia a ich príbuzných žijúcich v tej istej domácnosti s dotknutou osobou. Maďarsko sa zároveň zaviazalo rozšíriť vecný rozsah pôsobnosti tak, aby zahŕňal nielen príjmy, ale aj aktíva. (51)Maďarsko sa okrem toho listom zo septembra zaviazalo vytvoriť do 31. marca 2023 systém majetkových priznaní podávaných elektronicky v digitálnom formáte, ktoré sa budú uchovávať vo verejnej databáze, kde bude možné vyhľadávať bez poplatku či potreby registrácie. Napokon by bol úrad pre integritu poverený preskúmaním regulačného rámca aj fungovania systému majetkových priznaní vrátane jeho rozsahu pôsobnosti a postupov overovania, ktoré sa zahrnú do správy o preskúmaní do 31. decembra 2023. (52)S týmto opatrením sa spájali tieto kľúčové kroky vykonávania: i) prijatie stratégií boja proti podvodom a korupcii vymedzujúcich úlohy subjektov zapojených do vykonávania akejkoľvek podpory Únie, a to do 30. septembra 2022, a ii) predloženie návrhu právneho predpisu národnému zhromaždeniu zahŕňajúceho rozšírenie osobného a vecného rozsahu pôsobnosti majetkových priznaní s účinnosťou od 1. novembra 2022.

(53)Maďarsko prijalo na riešenie kľúčových krokov vykonávania tieto opatrenia. (54)Maďarská vláda 30. septembra 2022 prijala stratégiu boja proti podvodom a korupcii na programové obdobie 2021 – 2027 a na vykonávanie plánu obnovy a odolnosti (rozhodnutie vlády č. 1470/2022). Stratégia bola následne zmenená a nová verzia bola prijatá a zverejnená 15. novembra 2022 (rozhodnutie vlády č. 1540/2022, ďalej len „stratégia“). Názov stratégie sa zmenil na „Stratégia boja proti podvodom a korupcii v súvislosti s finančnými prostriedkami Európskej únie“. Stratégia je komplexná, pretože sa vzťahuje na čerpanie finančnej podpory z rozpočtu EÚ v programových obdobiach 2014 – 2020 a 2021 – 2027, najmä z fondov politiky súdržnosti, Európskeho poľnohospodárskeho fondu pre rozvoj vidieka a Mechanizmu na podporu obnovy a odolnosti. Zahrnutý je aj Európsky poľnohospodársky záručný fond, ale s menšou mierou podrobnosti. V stratégii sa vo všeobecnosti vymedzujú úlohy subjektov zapojených do vykonávania finančnej podpory Únie v súvislosti s predchádzaním podvodom, ich odhaľovaním a nápravou (kapitola III Analýza situácie, a najmä oddiel 3.2 Inštitucionálne prostredie na boj proti podvodom). Stratégia zahŕňa aj posúdenie hlavných rizík, faktorov a praktík podvodov, konfliktu záujmov a korupcie v Maďarsku, pokiaľ ide o financovanie z prostriedkov Únie (oddiel 3.3 Údaje o podvodoch a korupcii v Maďarsku a oddiel 5.1.3 Analýza rizík a riadenie rizík s cieľom zabrániť podvodom). V kapitole V stratégie sa vo všeobecnosti stanovujú plánované opatrenia, ktoré sú podrobnejšie uvedené v akčnom pláne (príloha 3 k stratégii). Jedným z opatrení je pripraviť každoročné hodnotenie rizika podvodov, konfliktu záujmov a korupcie. Niekoľko opatrení akčného plánu vyplýva zo záväzkov v rámci iných nápravných opatrení vrátane preskúmania stratégie súbežne s vypracovaním návrhu novej národnej protikorupčnej stratégie do 30. júna 2023. Maďarsko pripraví a zverejní výročnú správu o vykonávaní stratégie. (55)Maďarská vláda 27. septembra 2022 predložila národnému zhromaždeniu návrh zákona s cieľom rozšíriť osobný a vecný rozsah pôsobnosti súčasného systému majetkových priznaní. Pri príprave tohto návrhu zákona maďarská vláda konzultovala s Komisiou, ako sa to vyžaduje v nápravnom opatrení. Národné zhromaždenie 25. októbra 2022 prijalo zákon XXXI z roku 2022, ktorým sa menia určité zákony o majetkových priznaniach v súvislosti s kontrolou čerpania rozpočtových prostriedkov Európskej únie, ktorý bol vyhlásený 26. októbra 2022 (ďalej len „zákon o majetkových priznaniach“). Zákon o majetkových priznaniach nadobudol účinnosť 1. novembra 2022 s určitými výnimkami. Maďarská vláda 15. novembra 2022 predložila národnému zhromaždeniu pozmeňujúci návrh týkajúci sa zákona o majetkových priznaniach ako súčasť legislatívneho balíka. Po predložení legislatívneho balíka národnému zhromaždeniu Maďarsko 16. novembra 2022 zaslalo útvarom Komisie zmeny právneho textu, konsolidovaná verzia právneho textu bola predložená spolu s listom z novembra. Súčasné posúdenie vychádza z posledného uvedeného právneho textu, hoci ešte nebol prijatý. Prijatie pozmeňujúceho návrhu je naplánované na 6. decembra 2022. (56)V súlade s nápravným opatrením sa v zákone o majetkových priznaniach rozširuje osobný rozsah pôsobnosti majetkových priznaní tak, aby zahŕňal osoby poverené vysokými politickými funkciami a členov národného zhromaždenia, ako aj príbuzných žijúcich v tej istej domácnosti. Zákonom sa takisto rozširuje vecný rozsah pôsobnosti majetkových priznaní tak, aby zahŕňal všetky relevantné aktíva (príloha I k zákonu o majetkových priznaniach). (57)Pokiaľ ide o vecný rozsah pôsobnosti, Komisia poznamenáva, že v časti A prílohy I k zákonu o majetkových priznaniach sa stanovuje výnimka týkajúca sa nehnuteľností vyhradených výlučne pre deklaranta a jeho manžela/manželku, resp. druha/družku a dieťa (deti) žijúce v tej istej domácnosti. V prílohe I sa ďalej objasňuje, že na tomto základe môže byť z povinnosti zverejňovania vyňatá najviac jedna nehnuteľnosť, ktorá sa do majetkového priznania teda nezahrnie. Komisia vyjadruje poľutovanie nad tým, že táto výnimka sa nevzťahuje len na hlavné bydlisko, v dôsledku čoho ju možno zneužiť na zamlčanie luxusných nehnuteľností. Maďarsko v rôznych výzvach na úrovni štátneho tajomníka uviedlo, že táto otázka sa bude riešiť v právnych textoch, čo sa však doteraz nestalo. Okrem toho napriek poskytnutým vysvetleniam potvrdzujúcim, že povinnosti zverejňovania by zahŕňali aj nehnuteľnosti mimo jurisdikcie Maďarska, v príslušnom právnom texte sa zodpovedajúce znenie nezohľadnilo. Ide o medzery v systéme majetkových priznaní, ktoré môžu ohroziť jeho účinnosť. (58)Komisia zároveň berie na vedomie návrhy zmien všetkých príslušných zákonov, ktorými sa uplatňuje povinnosť podať do 31. januára 2023 majetkové priznanie vzťahujúce sa na obdobie od 1. novembra 2022 (namiesto 31. decembra 2022) v súlade s ustanoveniami zavedenými zákonom o majetkových priznaniach. Zabezpečí sa tým, aby sa nové pravidlá vzťahovali aj na všetky zmeny, ku ktorým dôjde medzi 1. novembrom 2022 a 31. decembrom 2022. V príslušnom právnom texte sa však neposkytuje dostatočná jasnosť a právna istota, keďže sa v ňom výslovne nestanovuje, že majetkové priznania, ktoré sa majú podať v roku 2024, majú zahŕňať aj obdobie od novembra do decembra 2022, čo by znamenalo, že uvedené priznania budú výnimočne pokrývať obdobie 14 mesiacov (t. j. od novembra 2022 do decembra 2023). (59) Komisia napokon poznamenáva, že záväzok maďarskej vlády zaviesť do 31. marca 2023 systém majetkových priznaní podávaných elektronicky v digitálnom formáte, ktoré sa budú uchovávať vo verejnej databáze, kde bude možné vyhľadávať bez poplatku či potreby registrácie, sa zatiaľ nepretavil do regulačného rámca. Podľa Maďarska sa pravidlá týkajúce sa systému vypracujú a prijmú neskôr, a to do 31. marca 2023. Komisia vyjadruje poľutovanie nad tým, že Maďarsko nezahrnulo výslovný odkaz na túto verejnú databázu do zákona o majetkových priznaniach. Tieto nedostatky by takisto mohli oslabiť účinnosť systému majetkových priznaní. (60)Pokiaľ ide o zavedenie sankčného režimu za porušenia povinností súvisiacich s majetkovými priznaniami, Komisia poznamenáva, že v Stratégii boja proti podvodom a korupcii v súvislosti s finančnými prostriedkami Európskej únie (prijatej podľa rozhodnutia vlády č. 1540/2022), ktorá sa spomína v bode(54), sa odkazuje na osobitný záväzok stanoviť najneskôr do 1. októbra 2023 v súlade s nápravným opatrením konkrétne opatrenia v akčnom pláne sprevádzajúcom novú národnú protikorupčnú stratégiu po roku 2022 s cieľom vytvoriť účinný, primeraný a odrádzajúci systém správnych a trestných sankcií v súvislosti s majetkovými priznaniami. (61)Maďarská vláda 23. septembra 2022 predložila národnému zhromaždeniu návrh zákona, ktorého cieľom je zriadiť úrad pre integritu. Národné zhromaždenie 4. októbra 2022 prijalo zákon o zriadení úradu pre integritu, ktorý bol vyhlásený 10. októbra 2022 a nadobudol účinnosť 11. októbra 2022 [pozri nápravné opatrenie i) opísané v predchádzajúcom texte]. V súlade s nápravným opatrením sa v § 75 zákona o zriadení úradu pre integritu stanovilo, že úrad pre integritu musí do 31. decembra 2023 vypracovať správu ad hoc, v ktorej preskúma regulačný rámec a fungovanie maďarského systému majetkových priznaní vrátane ich rozsahu pôsobnosti a kontrolného procesu. (62) Pokiaľ ide o stratégie boja proti podvodom a korupcii, Komisia dospela k záveru, že Maďarsko prijalo kľúčové kroky vykonávania, hoci revidovaná stratégia bola rozhodnutím vlády prijatá až 15. novembra 2022 namiesto stanovenej lehoty 30. septembra 2022. Komisia dospela k záveru, že stratégia spĺňa záväzky stanovené v nápravnom opatrení. Pokiaľ ide o akčný plán sprevádzajúci budúcu národnú protikorupčnú stratégiu po roku 2022, v ktorom sa stanovuje vykonávanie záväzku určiť konkrétne opatrenia na vytvorenie účinného, primeraného a odrádzajúceho súboru sankcií, Komisia si vyhradzuje právo posúdiť jeho transpozíciu a vykonávanie v roku 2023 a neskôr. Maďarsko v tejto súvislosti súhlasilo s tým, že návrh národnej protikorupčnej stratégie prekonzultuje do 31. januára 2023 s Komisiou. Komisia takisto pripomína záväzok maďarskej vlády podávať Komisii štvrťročné správy o vykonávaní všetkých nápravných opatrení, ako sa uvádza v bode (17). (63)Pokiaľ ide o majetkové priznania, Komisia dospela k záveru, že regulačný rámec pre túto oblasť stanovený v zákone o majetkových priznaniach, ktorý má nadobudnúť účinnosť od 1. novembra 2022, úplne nespĺňa záväzky týkajúce sa systému majetkových priznaní stanovené v liste zo septembra, keďže z rámca je vynechaná dôležitá kategória aktív, ako sa uvádza v bode (57). Komisia sa domnieva, že otázky nastolené v uvedenom bode predstavujú medzeru v zákone a môžu ohroziť účinnosť nápravného opatrenia. (64)Z týchto dôvodov Komisia dospela k záveru, že príslušné právne texty nezabezpečujú v plnej miere primeranosť nápravného opatrenia vzhľadom na slabé miesta, riziká a nedostatky uvedené v bodoch (57) až (59). IV)Zabezpečenie transparentnosti vo využívaní podpory Únie nadáciami pre správu aktív vo verejnom záujme (65)Maďarská vláda sa zaviazala prijať do 30. septembra 2022 pozmeňujúci akt s cieľom zabezpečiť všeobecné uplatňovanie pravidiel verejného obstarávania na nadácie pre správu aktív vo verejnom záujme, ktoré vykonávajú činnosť vo verejnom záujme, a na nimi zriadené a spravované právnické osoby. Takisto sa zaviazala prijať do toho istého dátumu pozmeňujúci akt s cieľom zabezpečiť úplný súlad s článkom 61 nariadenia o rozpočtových pravidlách, ako aj zosúladiť pokyny a prax s oznámením Komisie o usmernení týkajúcom sa predchádzania a riešenia konfliktov záujmov v zmysle nariadenia o rozpočtových pravidlách. Tým by sa zlepšili a objasnili všeobecné pravidlá v oblasti konfliktu záujmov týkajúce sa nadácií pre správu aktív vo verejnom záujme a členov ich správnych rád. (66)Kľúčovým krokom vykonávania pre toto opatrenie bolo prijatie dvoch pozmeňujúcich aktov uvedených v predchádzajúcom bode do 30. septembra 2022. (67)Maďarsko prijalo na riešenie kľúčového kroku vykonávania tieto opatrenia. (68)Národné zhromaždenie 4. októbra 2022 prijalo zákon XXIX z roku 2022, ktorým sa menia určité zákony týkajúce sa nadácií pre správu aktív vo verejnom záujme vykonávajúcich verejnú službu, štátnej daňovej a colnej správy a kontrol Európskeho úradu pre boj proti podvodom v súvislosti s kontrolou využívania rozpočtových prostriedkov Európskej únie. Zákon bol vyhlásený 10. októbra 2022. Ustanovenia zákona týkajúce sa nadácií pre správu aktív vo verejnom záujme vykonávajúcich verejnú službu nadobudli účinnosť 13. októbra 2022. (69)V súlade s nápravným opatrením sa zákonom XXIX z roku 2022 zaviedli zmeny zákona CXLIII z roku 2015 o verejnom obstarávaní a zákona IX z roku 2021 o nadáciách pre správu aktív vo verejnom záujme vykonávajúcich verejnú službu. V § 5 zákona CXLIII z roku 2015 o verejnom obstarávaní sa do odseku 1 doplnilo nové písmeno f), v ktorom sa stanovuje, že nadácie pre správu majetku vo verejnom záujme vykonávajúce verejnú službu a nimi zriadené a spravované právnické osoby podliehajú povinnosti vykonávať postupy obstarávania v súlade s uvedeným zákonom. Zmenil sa aj § 15 ods. 3 zákona IX z roku 2021 o nadáciách pre správu aktív vo verejnom záujme vykonávajúcich verejnú službu, a to stanovením pravidiel v oblasti konfliktu záujmov. Uvedený odsek teraz obsahuje výslovný odkaz na záujmy vyplývajúce z rodinného, citového života, politickej alebo národnej príslušnosti alebo akékoľvek iné priame alebo nepriame osobné záujmy, pokiaľ ide o nadácie pre správu aktív vo verejnom záujme vykonávajúce verejnú službu a nimi zriadené a spravované právnické osoby vrátane predsedov a členov správnej a dozornej rady, ako aj ich zamestnancov. Zákonom sa okrem toho zmenili ustanovenia v iných právnych predpisoch, čím sa zosúladili so zmenou v § 15 ods. 3 zákona IX z roku 2021. (70)Komisia však poznamenáva, že najvyšší úradníci vrátane vysokých politických vedúcich predstaviteľov v národnom zhromaždení a autonómnych orgánoch Maďarska neboli vylúčení z členstva v správnej a dozornej rade nadácií pre správu aktív vo verejnom záujme, ako sa požadovalo počas výmen s Maďarskom. Naopak, Maďarsko od návrhu Komisie na vykonávacie rozhodnutie Rady z 18. septembra 2022 a napriek tomu, že Komisia na tieto obavy konzistentne poukazovala aj vo svojich výročných správach o právnom štáte, od 1. novembra 2022 opätovne zaviedlo možnosť (prostredníctvom výnimky zo všeobecného zákazu ), aby vysokí politickí vedúci predstavitelia mali aj iné platené zamestnanie. V dôsledku tejto výnimky vzniká situácia, keď sa vysokí politickí vedúci predstavitelia môžu zúčastňovať na rozhodovaní o vyplácaní verejných finančných prostriedkov subjektom, v ktorých sú sami zamestnaní a v ktorých majú kľúčové rozhodovacie právomoci . Preto, hoci Maďarsko riešilo obavy uvedené v návrhu vykonávacieho rozhodnutia Rady z 18. septembra 2022, vzhľadom na výnimku zavedenú 1. novembra 2022 je vykonávanie nápravného opatrenia aj tak neprimerané. V)Zavedenie osobitného postupu v prípade osobitných trestných činov súvisiacich s výkonom verejnej moci alebo so správou verejného majetku

(71)Maďarská vláda sa zaviazala zmeniť Trestný poriadok s cieľom zaviesť nový postup týkajúci sa osobitných trestných činov súvisiacich s výkonom verejnej moci alebo riadením verejného obstarávania. V rámci nápravného opatrenia sa novým postupom musí zabezpečiť súdne preskúmanie rozhodnutia prokuratúry alebo vyšetrovacieho orgánu o zamietnutí oznámenia o trestnej činnosti alebo o ukončení trestného konania (t. j. o ukončení vyšetrovania trestného činu bez obžaloby) týkajúceho sa korupcie a korupčných praktík, ako sú vymedzené v článku 4 ods. 2 smernice (EÚ) 2017/1371 a v kapitole III Dohovoru OSN proti korupcii. V rámci nového postupu sa musí vyšetrujúcemu sudcovi udeliť právomoc nariadiť začatie alebo pokračovanie trestného konania. Každá fyzická a právnická osoba, s výnimkou orgánov verejnej moci, môže v rámci tohto postupu podať návrhy, ktoré môžu viesť aj k možnosti podať obžalobu na súd. Maďarská vláda sa zaviazala zabezpečiť aj to, aby sa nový postup uplatňoval od 1. januára 2023. Zaviazala sa, že do 31. decembra 2022 pridelí ďalšie špecializované pracovné miesta súdu zodpovednému za súdne preskúmanie rozhodnutia prokuratúry alebo vyšetrovacieho orgánu o zamietnutí oznámenia o trestnej činnosti alebo o ukončení trestného konania. (72)List zo septembra obsahoval záväzok určiť v zákone o súdnom preskúmaní ústredný okresný súd v Budíne ako súd s výlučnou právomocou na území Maďarska preskúmať takéto rozhodnutia a nariadiť začatie alebo pokračovanie trestného konania. Potvrdilo sa v ňom aj to, že všetky súdy v Maďarsku vrátane vyšetrujúcich sudcov v rámci postupu podľa tohto nápravného opatrenia by mali spĺňať požiadavky nezávislosti, nestrannosti, byť zriadené zákonom v súlade s článkom 19 ods. 1 Zmluvy o Európskej únii (ďalej len „ZEÚ“) a príslušným acquis EÚ. (73)Toto nápravné opatrenie je horizontálnym opatrením, ktorého cieľom je odstrániť štrukturálne problémy s účinnosťou trestného stíhania v Maďarsku a zabezpečiť prijatie účinných a odrádzajúcich opatrení na zabezpečenie ochrany finančných záujmov Únie v súlade s článkom 325 ZFEÚ. (74)S týmto opatrením sa spájali tieto kľúčové kroky vykonávania: i) finalizácia návrhu znenia vykonávacích predpisov (potrebná na uplatnenie postupu preskúmania) a jeho prijatie bezprostredne po nadobudnutí účinnosti nového zákona do 31. októbra 2022 a ii) nadobudnutie účinnosti nového zákona, ktorým sa mení Trestný poriadok, po ex ante preskúmaní ústavným súdom (iniciovanom vládou) do 15. novembra 2022. (75)Dňa 3. októbra 2022 národné zhromaždenie prijalo prvé znenie zákona, ktorým sa mení zákon XC z roku 2017 o Trestnom poriadku (ďalej len „zákon o súdnom preskúmaní“); tieto ustanovenia nadobudli účinnosť 15. novembra 2022. Dňa 14. novembra 2022 maďarské orgány poskytli útvarom Komisie revidované znenie zákona o súdnom preskúmaní; rovnaká verzia bola obsiahnutá aj v legislatívnom balíku na účely postupu podmienenosti z 15. novembra 2022, ktorého prijatie bolo naplánované na 22. novembra 2022. Pozmeňujúci akt bol prijatý 22. novembra 2022 a odráža zmeny zahrnuté v právnom texte, ktorý bol Komisii doručený 14. novembra 2022. V rozhodnutí o ex ante preskúmaní zákona o súdnom preskúmaní maďarský ústavný súd konštatoval, že zákon o súdnom preskúmaní nie je v rozpore so zásadou monopolného postavenia prokuratúry, ako je stanovené v článku 29 ods. 1 Základného zákona Maďarska. (76)Maďarsko 11. októbra 2022 Komisii predložilo: i) návrh vládneho dekrétu, ktorým sa mení vládny dekrét č. 100/2018 (8. júna), ktorým sa stanovujú podrobné pravidlá vyšetrovania a prípravného konania, a ii) návrh dekrétu ministra spravodlivosti, ktorým sa mení dekrét č. 12/2018 (12. júna) IM, ktorým sa stanovujú pravidlá pre niektoré úkony a osoby zúčastnené na trestnom konaní. Tieto návrhy dekrétov predstavujú návrhy vykonávacích predpisov (ďalej len „vykonávacie predpisy“), ktoré sú potrebné na uplatnenie postupu preskúmania stanoveného v kľúčových krokoch vykonávania. Maďarská vláda predložila Komisii posledný návrh týchto vykonávacích predpisov, ktorých nadobudnutie účinnosti je naplánované na 1. januára 2023, spolu s listom z novembra. (77)Zákonom o súdnom preskúmaní sa vykonáva väčšina záväzkov navrhovaných v nápravných opatreniach zavedením príslušných zmien zákona XC z roku 2017 o Trestnom poriadku. Nový postup sa týka najmä príslušných trestných činov, ako sa navrhuje v rámci nápravného opatrenia (§ 817/A ods. 1). Umožňuje fyzickým a právnickým osobám podať návrh na preskúmanie (§ 817/C) a za predpokladu splnenia určitých podmienok umožňuje podať návrh na trestné stíhanie (§ 817/H). Výlučnú právomoc v rámci nového postupu o preskúmaní bude mať ústredný okresný súd v Budíne (§ 817/E ods. 1). (78)Komisia víta aj niektoré ustanovenia zavedené po prijatí prvej verzie zákona o súdnom preskúmaní národným zhromaždením, pretože majú prispieť k účinnosti nápravného opatrenia. Podľa týchto ustanovení môže návrh na preskúmanie a opakované preskúmanie (§ 817/C ods. 7; § 817/H ods. 3) podať aj úrad pre integritu [pozri uvedené nápravné opatrenie i)], ktorý bude mať v zásade hlboké znalosti o otázkach, ktoré sú dôležité pre vyšetrovanie a stíhanie trestných činov, na ktoré sa vzťahuje nový postup . Úrad pre integritu ako verejný orgán nemôže podať návrh na trestné stíhanie, aby nebola dotknutá maďarská ústavná zásada, že verejné stíhanie je vyhradené pre prokuratúru. Každá fyzická alebo právnická osoba však bude môcť podať návrh na trestné stíhanie na základe návrhu na preskúmanie podaného úradom pre integritu (§ 817/I). (79)Okrem toho podľa nového postupu existuje možnosť, a to aj pre úrad pre integritu, podať návrh na opakované preskúmanie v prípade, že aj po prvom návrhu na preskúmanie prokuratúra alebo vyšetrovací orgán opätovne rozhodne o zamietnutí oznámenia o trestnej činnosti alebo o ukončení trestného konania (§ 817/H). Túto možnosť má len osoba, ktorá predtým vo veci podala návrh na preskúmanie. Komisia takisto víta, že z § 817/V bolo vypustené ustanovenie, ktoré by umožňovalo generálnemu prokurátorovi podať mimoriadny opravný prostriedok proti rozhodnutiam prijatým v priebehu postupu. (80)Zároveň sa do zákona o súdnom preskúmaní ani do vykonávacích predpisov správne nepremietli ďalšie záväzky, a to: i) záväzok poskytnúť do 31. decembra 2022 dostatočné ľudské, infraštruktúrne a iné zdroje na zabezpečenie riadneho fungovania postupu (vrátane ďalších vyhradených pracovných miest pre najmenej dvoch sudcov a najmenej dvoch referendárov) v rámci ústredného okresného súdu v Budíne a ii) záväzok vykonať preskúmanie fungovania postupu do 31. decembra 2023 a v prípade potreby zabezpečiť prijatie zmien legislatívneho rámca po konzultáciách s Komisiou do 30. júna 2024. (81)Pokiaľ ide o prvý záväzok, maďarské orgány informovali Komisiu, že takéto opatrenia nie sú v právomoci maďarskej vlády, ale justičného orgánu zodpovedného za správu súdov. Komisia nebola informovaná o žiadnom konkrétnom plnení tohto záväzku. Pokiaľ ide o druhý záväzok, Komisia nebola informovaná o žiadnom konkrétnom ustanovení, v ktorom by sa uvádzala povinnosť vykonať preskúmanie postupu a v prípade potreby ho zmeniť. Tieto prvky môžu byť vecne splnené aj po nadobudnutí účinnosti nových právnych predpisov, a preto v tejto fáze nemajú vplyv na možnú účinnosť vykonávania nápravného opatrenia. Komisia preto zostane v týchto otázkach ostražitá a bude situáciu pozorne sledovať na základe štvrťročných správ z Maďarska uvedených v bode (17) alebo akýchkoľvek informácií, ktoré môže získať inak. Nesplnenie týchto prvkov od 1. januára 2023, keď sa začne uplatňovať nový postup, by mohlo ohroziť účinnosť postupu. (82)Komisia zároveň dospela k záveru, že osobitné ustanovenia zavádzajú do postupu priestor na voľné uváženie, ktorý by sa mohol využiť na ovplyvnenie výsledku nového postupu na základe návrhu na preskúmanie (alebo opakované preskúmanie) alebo na trestné stíhanie, čo by ohrozilo účinnosť nápravného opatrenia. (83)V platných pravidlách nie sú jasne stanovené najmä právne dôsledky, ktoré má pre prokurátora súdne rozhodnutie, ktorým sa jeho rozhodnutie zruší na základe návrhu na preskúmanie. V § 817/G ods. 3 sa stanovuje, že „v prípade začatia vyšetrovania alebo pokračovania v konaní prokuratúra alebo vyšetrovací orgán pokračuje v konaní s prihliadnutím na odôvodnenie rozhodnutia súdu, a ak niektorý problém zostal nezistený, snaží sa napraviť nedostatky v ňom uvedené“ (zvýraznenie doplnené). Formulácia ustanovenia naznačuje určitý priestor na voľné uváženie prokurátora, ktorý by nebol právne viazaný prijať rozhodnutie, ktoré by bolo v úplnom súlade so súdnym rozhodnutím, a mohol by ho jednoducho zohľadniť alebo sa jednoducho „snažiť“ napraviť nezákonné praktiky zistené preskúmavajúcim súdom. Komisia navrhla prísnejšie znenie, podľa ktorého by bol prokurátor povinný prijať rozhodnutie „pri plnom rešpektovaní odôvodnenia rozhodnutia súdu“ a že „napraví nedostatky v ňom uvedené“. Komisia sa domnieva, že voľná úvaha, ktorú platný predpis priznáva prokurátorovi, oslabuje účinnosť, a tým aj primeranosť tohto nápravného opatrenia, keďže neexistuje záruka, že na rozhodnutia o súdnom preskúmaní budú riadne nadväzovať správne opatrenia prokuratúry. (84)Okrem toho vo veciach, v ktorých možno podať návrh na trestné stíhanie, sa v zákone o súdnom preskúmaní vyžaduje, aby súd prvého stupňa preskúmal dôvod návrhu na trestné stíhanie (§ 817/O a 817/P) neverejne a bez vypočutia dôkazov, čo dopĺňa predbežné preskúmanie formálnych dôvodov stanovené v rámci nového postupu. (85)Komisia konštatuje, že takéto preskúmanie dôvodu návrhu na začatie trestného stíhania súdom prvého stupňa neexistuje podľa všeobecných pravidiel (ak obžalobu podáva prokurátor) a podľa náhradného postupu o súkromnej obžalobe (ak obžalobu podáva poškodený). Podľa názoru Komisie ide o vecné filtrovanie zo strany súdu prvého stupňa, ktoré predstavuje riziko, že súd prvého stupňa sa vyjadrí k podstate veci ešte pred vypočutím dôkazov. Takéto filtrovanie by znamenalo riziko predvídania vydania rozhodnutia vo veci samej bez možnosti vyhľadania a vypočutia dôkazov vo veci alebo riziko zabránenia takémuto rozhodnutiu. V praxi môže aj zvrátiť posúdenie oddelenia vyšetrujúceho sudcu ústredného okresného súdu v Budíne: ak sa konanie opätovne ukončí po tom, ako vyšetrujúci sudca zrušil pôvodné rozhodnutie o zamietnutí oznámenia o trestnej činnosti alebo o ukončení konania, a bez zohľadnenia rozhodnutia takéhoto vyšetrujúceho sudcu by preskúmanie súdom prvého stupňa mohlo mať za následok odmietnutie záverov vyšetrujúceho sudcu bez toho, aby sa na súde prvého stupňa vypočuli ďalšie dôkazy. Z týchto dôvodov a vzhľadom na kľúčovú úlohu vyšetrujúceho sudcu v predbežnom konaní je toto ďalšie filtrovanie súdom prvého stupňa zbytočné a znižuje účinnosť nápravného opatrenia. (86)Okrem toho v záverečnom ustanovení právneho textu, ktoré mali útvary Komisie k dispozícii, nebol jasne stanovený rozsah uplatňovania týchto nových pravidiel ratione temporis. V texte totiž nie je jasne stanovené, že nový postup sa bude vzťahovať na oznámenia o trestnej činnosti podané po 1. januári 2023, ktoré sa týkajú trestných činov údajne spáchaných aj pred týmto dátumom, s výnimkou premlčaných trestných činov (pozri § 876/C ods. 2). V texte sa najmä neobjasňuje, že existencia rozhodnutia o zamietnutí oznámenia o trestnej činnosti alebo rozhodnutia o ukončení konania prijatého pred 1. januárom 2023 (týkajúceho sa údajného trestného činu, ktorý nie je premlčaný z dôvodu uplynutia premlčacej lehoty) nezbavuje vyšetrovací orgán alebo prokuratúru povinnosti prijať nové rozhodnutie podľa § 379 Trestného poriadku, ktoré môže byť predmetom (opakovaného) návrhu na preskúmanie podľa nového postupu. V texte sa nestanovuje ani to, že nový postup sa môže vzťahovať na oznámenia o trestnej činnosti podané pred 1. januárom 2023, ktoré čakajú na rozhodnutie vyšetrovacieho orgánu alebo prokuratúry. (87)Na tomto základe Komisia dospela k záveru, že regulačný rámec pre zavedenie osobitného postupu v prípade osobitných trestných činov súvisiacich s výkonom verejnej moci alebo so správou verejného majetku, ako sa stanovuje v zmenách zákona XC z roku 2017 o Trestnom poriadku, nespĺňa záväzky stanovené nápravným opatrením a obsahuje pravidlá, ktoré oslabujú jeho účinnosť. Ako bolo vysvetlené v dôvodovej správe (bod 96), Maďarsko bolo povinné správne vymedziť svoje záväzky v podrobných pravidlách, aby sa zabezpečila účinnosť opatrenia. Spôsob, akým Maďarsko v súčasnosti vymedzilo svoje záväzky v právnych predpisoch, neumožňuje Komisii zistiť, či toto nápravné opatrenie môže účinne riešiť problémy neúčinného vyšetrovania, stíhania a sankcionovania. Nápravné opatrenie v podobe, v akej bolo vykonané, preto nie je primerané na to, aby dostatočne reagovalo na zistenia Komisie podľa nariadenia o podmienenosti. VI)Posilnenie mechanizmov auditu a kontroly s cieľom zaručiť náležité korektné využívanie podpory EÚ

(88)Maďarská vláda sa zaviazala, že do 31. augusta 2022 zriadi pracovnú skupinu, ktorá do príslušných vládnych dekrétov zahrnie ustanovenia o vykonávaní podpory Únie. Cieľom týchto ustanovení by malo byť posilnenie pravidiel a postupov na účinnejšie predchádzanie, odhaľovanie a nápravu konfliktu záujmov v súlade s definíciou uvedenou v článku 61 nariadenia o rozpočtových pravidlách. Tieto ustanovenia by mali zahŕňať účinný mechanizmus kontroly platnosti vyhlásení o konflikte záujmov. Ustanovenia by sa mali zamerať aj na zvýšenie procesných kapacít riadiacich orgánov, sprostredkovateľských orgánov a vnútroštátneho orgánu pre vykonávanie maďarského plánu obnovy a odolnosti s cieľom uplatňovať posilnené riadenie rizika a predchádzanie podvodom, korupcii a dvojitému financovaniu, ich odhaľovanie a nápravu. Maďarská vláda sa takisto zaviazala zriadiť riaditeľstvo ( zodpovedné za pravidelnú kontrolu platnosti vyhlásení o konflikte záujmov a vyhlásení o záujmoch. Zaviazala sa poskytnúť riaditeľstvu príslušné záruky jeho nezávislosti (napr. vymenovanie vysokopostavených zamestnancov, trvanie mandátu riaditeľa bez možnosti jeho odvolania) a zaviesť pravidlá pravidelnej kontroly platnosti vyhlásení. Maďarská vláda sa takisto zaviazala, že generálnemu riaditeľstvu EUTAF poskytne potrebné finančné a ľudské zdroje s cieľom zaručiť náležité korektné využívanie podpory Únie, zabezpečiť jeho nezávislosť a umožniť mu vykonávať jeho súčasné úlohy a ďalšie pridelené úlohy prostredníctvom viacerých nápravných opatrení. (89)S týmto opatrením sa spájali tieto kľúčové kroky vykonávania: i) zriadenie pracovnej skupiny do 31. augusta 2022, ii) zriadenie riaditeľstva DIAI pri úrade predsedu vlády do 30. septembra 2022 a iii) prijatie zmien príslušných vládnych dekrétov do 30. septembra 2022. (90)Maďarsko prijalo na riešenie príslušných kľúčových krokov vykonávania tieto opatrenia. (91)V súlade s nápravným opatrením bola v stanovenej lehote zriadená pracovná skupina za účasti útvarov úradu predsedu vlády zodpovedných za riadenie, kontrolu a audit využívania fondov EÚ a EUTAF. Pracovná skupina sa prvýkrát stretla s útvarmi Komisie 8. septembra 2022 a potom v priemere dvakrát týždenne až do začiatku novembra 2022. (92)Maďarská vláda prijala 30. septembra 2022: i) vládny dekrét č. 374/2022 (30. septembra), ktorým sa mení vládny dekrét č. 272/2014 (5. novembra) o pravidlách využívania prostriedkov z niektorých fondov Európskej únie v programovom období 2014 – 2020, a vládny dekrét č. 256/2021 (18. mája) o pravidlách využívania prostriedkov z niektorých fondov Európskej únie v programovom období 2021 – 2027, a ii) vládny dekrét č. 373/2022 (30. septembra) o pravidlách a inštitúciách zodpovedných za vykonávanie maďarského plánu obnovy a odolnosti. Dekréty nadobudli účinnosť v ten istý deň s určitými výnimkami, najmä pokiaľ ide o niektoré ustanovenia týkajúce sa vyhlásení o konflikte záujmov. (93)Dňa 15. novembra 2022 maďarská vláda prijala vládny dekrét č. 463/2022, ktorým sa menia vládne dekréty č. 373/2022, č. 256/2021 a č. 272/2014, čím sa posunula účinnosť uvedených ustanovení o vyhláseniach o konflikte záujmov na 15. november. Napokon národné zhromaždenie prijalo 4. októbra 2022 zákon XXVIII z roku 2022 o zmene niektorých zákonov týkajúcich sa kontroly využívania prostriedkov z rozpočtu Európskej únie, ktorým sa v rámci organizácie práce ministra zodpovedného za využívanie prostriedkov Európskej únie (t. j. úradu predsedu vlády) zriadilo DIAI, a vyhlásilo tento zákon 10. októbra 2022. Účinnosť nadobudol 13. októbra 2022. Maďarská vláda 15. novembra 2022 predložila národnému zhromaždeniu pozmeňujúci návrh týkajúci sa tohto zákona ako súčasť legislatívneho balíka na účely postupu podmienenosti. Po predložení legislatívneho balíka na účely postupu podmienenosti národnému zhromaždeniu zaslali maďarské orgány útvarom Komisie revidovaný právny text ako prílohu k listu z novembra. Pozmeňujúci akt bol prijatý 22. novembra 2022 a odráža zmeny zahrnuté v právnom texte, ktorý bol Komisii doručený 19. novembra. Úradujúci riaditeľ (na obdobie od 1. októbra 2022 do 31. decembra 2022) DIAI bol vymenovaný 30. septembra 2022. (94)V súlade s nápravným opatrením sa vládnym dekrétom č. 373/2022, ktorým sa mení dekrét č. 374/2022, ako aj vládnym dekrétom č. 463/2022 zavádzajú ustanovenia na posilnenie pravidiel a postupov na účinnejšie predchádzanie, odhaľovanie a nápravu konfliktu záujmov v súlade s článkom 61 nariadenia o rozpočtových pravidlách a oznámením Komisie o usmernení týkajúcom sa predchádzania a riešenia konfliktov záujmov v zmysle nariadenia o rozpočtových pravidlách. Nové ustanovenia zahŕňajú pojem zdanlivého konfliktu záujmov a zabezpečujú účinný mechanizmus kontroly platnosti vyhlásení o konflikte záujmov. V zmenených vládnych dekrétoch sa ustanovuje, že príslušní zamestnanci štátnych orgánov podávajú všeobecné vyhlásenie o konflikte záujmov a vyhlásenie o záujmoch pri vzniku právneho vzťahu alebo pred začatím činnosti so subjektom v rámci inštitucionálneho systému. Vyhlásenie o konflikte záujmov podávajú aj pred začatím akéhokoľvek procesného úkonu. Koneční prijímatelia, dodávatelia, subdodávatelia a osoby zapojené do prípravy a realizácie projektu musia oznámiť akýkoľvek konflikt záujmov v prípadoch stanovených v oznámení Komisie o usmernení. V nových ustanoveniach sa stanovuje, že DIAI overuje pravdivosť vyhlásení s výnimkou vyhlásení podaných vlastnými zamestnancami a členmi orgánu auditu (ktoré bude namiesto toho overovať úrad pre integritu), a to na základe vzorky a dvojročného plánu auditu, pričom sa vzťahuje na najmenej 5 % počtu osôb povinných každoročne predložiť vyhlásenie o konflikte záujmov, ako aj na každé podozrenie o konflikte záujmov, ktoré mu bolo oznámené. Povinnosť všetkých aktérov podávať vyhlásenia o konflikte záujmov a povinnosť DIAI vykonávať kontroly platí od 15. novembra 2022. (95)V zmenených dekrétoch sa stanovuje, že sa zabezpečí pravidelný a účinný dohľad a pravidelná rotácia zamestnancov na citlivých pozíciách, najmä tých zamestnancov, ktorí sa zaoberajú riadením nezrovnalostí, kontrolou alebo hodnotením rizík. Toto bude ďalej rozpracované v osobitnej metodike. Komisia bude sledovať plnenie tohto záväzku v praxi. Okrem toho, v súlade so záväzkom zabezpečiť primeraný zber údajov a s nápravným opatrením týkajúcim sa Arachne (pozri podrobnejšie posúdenie ďalej), zmenené dekréty obsahujú ustanovenia na zabezpečenie prenosu údajov do Arachne a v ich prílohách sú stanovené príslušné dátové polia, ktoré sa musia zasielať do Arachne. Navyše zmenené dekréty obsahujú ustanovenia o dôslednom, systematickom a rozsiahlom uplatňovaní a zohľadňovaní všetkých funkcií Arachne pri príprave a prijímaní rozhodnutí týkajúcich sa financovania EÚ. (96)V § 81 o zmene zákona CXLIII z roku 2015 o verejnom obstarávaní podľa zákona o zriadení úradu pre integritu, ktorý bol prijatý 10. októbra 2022 a nadobudol účinnosť 11. októbra 2022, sa uvádza ustanovenie, ktorým sa uchádzačom bráni v účasti na verejných obstarávaniach v rámci postupov verejného obstarávania, ak sa nachádzajú v situácii konfliktu záujmov relevantnej v konkrétnom verejnom obstarávaní. (97)V súlade s nápravným opatrením sa v právnych predpisoch o DIAI vymedzuje úplne nezávislá úloha DIAI s príslušnými zárukami (napr. pokiaľ ide o postup odvolania). Vymedzujú sa v nich aj jeho právomoci týkajúce sa aktérov zapojených do plnenia rozpočtu EÚ z akéhokoľvek fondu (§ 29/B ods. 3 zákona CXXV z roku 2018 o štátnej správe). Okrem toho sa v príslušných právnych predpisoch jasne stanovuje, že riaditeľ vykonáva úlohy bez akéhokoľvek zasahovania akejkoľvek inej inštitúcie, orgánu, politickej strany, hospodárskeho subjektu, združenia alebo právnickej či fyzickej osoby (§ 29/B ods. 5). Zamestnanci riaditeľstva DIAI budú vyberaní na základe objektívneho súboru kritérií, ktoré schváli úrad pre integritu. Úrad bude kontrolovať aj proces prijímania vládnych úradníkov a zamestnancov riaditeľstva (§ 29/B ods. 6). Okrem toho bude úrad pre integritu kontrolovať fungovanie riaditeľstva, ako aj dodržiavanie rokovacieho poriadku a usmernení (§ 29/B ods. 9). Úrad bude mať právomoc overovať vyhlásenia o konflikte záujmov a vyhlásenia o záujmoch riaditeľa DIAI a jeho zamestnancov (§ 29/B ods. 9c). V prípade závažných alebo opakujúcich sa problémov s dodržiavaním predpisov bude môcť úrad pre integritu vykonať audit DIAI (§ 29/B ods. 9). DIAI je zo zákona povinné poskytnúť úradu pre integritu na jeho žiadosť úplný prístup ku všetkým vyhláseniam o konflikte záujmov a o záujmoch, ktorými sa zaoberá riaditeľstvo. DIAI by malo takisto poskytnúť všetky dokumenty spravované riaditeľstvom, ktoré sú potrebné na výkon právomocí úradu [§ 29/B ods. 9b písm. b)]. Riaditeľstvo predloží úradu pre integráciu výročnú správu, v ktorej informuje o svojich činnostiach, najmä o výsledkoch vykonaných kontrol, prijatých opatreniach, počte prijatých oznámení a vyšetrených prípadoch (§ 29/B ods. 10). Komisia napokon víta, že Maďarsko súhlasilo s tým, aby úrad pre integritu nemusel preukazovať úmysel deklaranta v prípade nepravdivých alebo nesprávne vyplnených vyhlásení. To bolo potvrdené v zmenách prijatých ako súčasť legislatívneho balíka na účely postupu podmienenosti 22. novembra 2022. (98)Maďarská vláda 15. novembra 2022 predložila národnému zhromaždeniu návrh zákona o zmene postavenia EUTAF ako súčasť legislatívneho balíka na účely postupu podmienenosti. Návrh zákona bol prijatý 22. novembra 2022. Postavenie EUTAF sa od 1. januára 2023 zmení zo súčasnej ústrednej rozpočtovej organizácie podliehajúcej ministrovi zodpovednému za verejné financie na samostatný orgán štátnej správy (§ 1 ods. 1 a § 35 ods. 1). EUTAF bude mať v štruktúre ústredného rozpočtu samostatnú kapitolu. Predloží návrh svojho rozpočtu, ktorý vláda postúpi bez zmien národnému zhromaždeniu ako súčasť legislatívneho návrhu o ústrednom rozpočte a jeho plnení. Jeho rozpočet možno zmeniť len so súhlasom generálneho riaditeľstva, ak je zmena riadne a verejne odôvodnená a neohrozí účinné a včasné plnenie úloh generálneho riaditeľstva (§ 2). Odmena generálneho riaditeľa sa rovná 8,4-násobku a zástupcu generálneho riaditeľa 7,4-násobku priemernej hrubej mesačnej mzdy v národnom hospodárstve (§ 30). Generálny riaditeľ rozhoduje o zásadách politiky odmeňovania generálneho riaditeľstva a o nemzdových plneniach (§ 31). Funkčná a odborná nezávislosť EUTAF sa zachová. Zamestnanci EUTAF naďalej nebudú žiadať ani prijímať pokyny týkajúce sa ich audítorskej práce. Komisia víta uvedené zmeny regulačného rámca upravujúceho EUTAF, ktorými sa účinne vykonáva záväzok predložený Maďarskom v liste zo septembra. (99)Komisia dospela k záveru, že Maďarsko prijalo kľúčové kroky vykonávania a že príslušné legislatívne texty spĺňajú záväzky stanovené v nápravnom opatrení. VII)Zníženie podielu postupov verejného obstarávania s jednou ponukou, ktoré zahŕňajú financovanie z prostriedkov Únie (100)Maďarská vláda sa zaviazala, že do 31. decembra 2022 zníži podiel postupov verejného obstarávania financovaných z prostriedkov Únie a uzavretých v roku 2022 s jednou ponukou pod 15 % (táto úroveň sa meria v súlade s metodikou prehľadu výsledkov jednotného trhu). Zaviazala sa, že tento cieľ bezpodmienečne splní a zachová ho bez časového obmedzenia. Maďarská vláda sa takisto zaviazala, že v prípade, že podiel obstarávaní s jednou ponukou v ktoromkoľvek kalendárnom roku prekročí 15 %, prijme do štyroch mesiacov dodatočné opatrenia, ktoré umožnia znížiť počet takýchto obstarávaní a vrátiť ho pod 15 % limit. V takom prípade sa maďarská vláda zaviazala informovať o tom úrad pre integritu a Komisiu. (101)Kľúčovým krokom vykonávania pre toto opatrenie bolo vykonanie prvého auditu zo strany EUTAF týkajúceho sa dodržiavania metodiky prehľadu výsledkov jednotného trhu (a prípadného poskytovania jednotlivých údajov Komisii a verejnosti) do 30. septembra 2022. (102)Dňa 7. októbra 2022 maďarské orgány zaslali útvarom Komisie správu o audite primeranosti metodiky jednej ponuky, ktorú vydalo EUTAF. Na základe pripomienok útvarov Komisie EUTAF svoju správu zmenilo a 3. novembra 2022 vydalo revidovanú záverečnú správu o audite. V rámci auditu sa dospelo k záveru, že použitá metodika bola primeraná a v súlade s metodikou prehľadu výsledkov jednotného trhu až na jednu výnimku, ku ktorej EUTAF formulovalo odporúčanie. Komisia bude monitorovať následné opatrenia v nadväznosti na odporúčanie EUTAF v rámci podávania správ maďarskou vládou v súlade s uvedeným bodom (17). (103)Komisia dospela k záveru, že Maďarsko prijalo kľúčový krok vykonávania, a zo správy o audite EUTAF získala dostatočné uistenie, že použitá metodika je v súlade s metodikou prehľadu výsledkov jednotného trhu, ako sa vyžaduje v nápravnom opatrení. Týmto posúdením nie je dotknuté dosiahnutie 15 % limitu stanoveného v súlade s uvedeným bodom (100). Komisia bude monitorovať vykonávanie tohto nápravného opatrenia v rámci podávania správ maďarskou vládou v súlade s uvedeným bodom (17).

VIII)Zníženie podielu postupov verejného obstarávania s jednou ponukou, ktoré zahŕňajú financovanie z vnútroštátneho rozpočtu (104)Podobne ako v prípade predchádzajúceho nápravného opatrenia vii) sa maďarská vláda zaviazala, že do 31. decembra 2024 zníži v troch krokoch podiel postupov verejného obstarávania financovaných z vnútroštátneho rozpočtu a uzavretých v kalendárnom roku s jednou ponukou pod 15 % (táto úroveň sa meria v súlade s metodikou prehľadu výsledkov jednotného trhu). Zaviazala sa, že tento cieľ bezpodmienečne splní a zachová ho bez časového obmedzenia. Maďarská vláda sa takisto zaviazala, že v prípade, že podiel obstarávaní s jednou ponukou v ktoromkoľvek kalendárnom roku prekročí 15 %, prijme do štyroch mesiacov dodatočné opatrenia, ktoré umožnia znížiť počet takýchto obstarávaní a vrátiť ho pod 15 % limit. V takom prípade sa maďarská vláda zaviazala informovať o tom úrad pre integritu a Komisiu. (105)V súlade s prílohou k dôvodovej správe neboli pre toto nápravné opatrenie stanovené žiadne okamžité kľúčové kroky vykonávania. Komisia bude monitorovať vykonávanie tohto nápravného opatrenia v rámci podávania správ maďarskou vládou v súlade s uvedeným bodom (17). IX)Vytvorenie nástroja na nahlasovanie postupov verejného obstarávania s jednou ponukou na účely monitorovania a podávania správ o postupoch verejného obstarávania uzavretých s jednou ponukou (106)Okrem už opísaných nápravných opatrení vii) and viii) týkajúcich sa obmedzenia postupov obstarávania s jednou ponukou sa maďarská vláda zaviazala, že do 30. septembra 2022 vypracuje nový nástroj na monitorovanie a podávanie správ, ktorým sa bude merať podiel postupov verejného obstarávania ústiacich do jedinej ponuky, ktoré sa financujú z vnútroštátnych zdrojov, alebo z podpory EÚ alebo z oboch. Zaviazala sa tento nástroj zachovať na neobmedzené obdobie. Maďarská vláda sa takisto zaviazala zverejniť výročnú písomnú správu na základe informácií zhromaždených nástrojom na podávanie správ o verejných obstarávaniach s jednou ponukou, ktorú vypracuje ministerstvo zodpovedné za verejné obstarávanie a ktorá sa každoročne do 15. februára uverejní na webovom sídle elektronického systému verejného obstarávania (EPS). (107)S týmto opatrením sa spájali tieto kľúčové kroky vykonávania: i) vývoj nového nástroja na monitorovanie a podávanie správ na základe údajov získaných z EPS do 30. septembra 2022 a ii) potvrdenie zo strany EUTAF, že tento nástroj bude plne funkčný a prevádzkyschopný do 30. septembra 2022. (108)Dňa 7. októbra 2022 maďarské orgány zaslali útvarom Komisie správu o audite nástroja na monitorovanie a podávanie správ o obstarávaniach s jednou ponukou, ktorú vydalo EUTAF. Na základe pripomienok útvarov Komisie EUTAF 3. novembra 2022 vydalo revidovanú záverečnú správu o audite. V správe sa konštatuje, že nástroj na podávanie správ o obstarávaniach s jednou ponukou je zavedený, prevádzkyschopný, funkčný a schopný monitorovať pomer postupov obstarávania s jednou ponukou. V správe sa konštatuje, že súlad s údajmi elektronického systému verejného obstarávania by sa v zásade mohol stanoviť. V súlade s nápravným opatrením sa nástroj na podávanie správ do 31. decembra 2022 ďalej vylepší tak, aby zahŕňal údaje o zemepisných označeniach. Prvá správa sa predloží do 15. februára 2023. (109)Komisia dospela k záveru, že Maďarsko prijalo príslušné kľúčové kroky vykonávania a že bol vytvorený nástroj na podávanie správ o obstarávaniach s jednou ponukou. Jeho prevádzkyschopnosť a funkčnosť bola potvrdená v správe EUTAF, ako to vyžaduje príslušné nápravné opatrenie. Týmto posúdením nie je dotknutý ďalší vývoj a uverejnenie prvej správy, v ktorej sa zdôvodní nápravné opatrenie v praxi, čo si vyžaduje dlhší termín vykonania v súlade s nápravným opatrením. X)Vývoj elektronického systému verejného obstarávania (EPS) s cieľom zvýšiť transparentnosť (110)Maďarská vláda sa zaviazala vytvoriť a zverejniť na webovom sídle EPS databázu, ktorá bude obsahovať informácie o všetkých oznámeniach o výsledkoch verejného obstarávania v štruktúrovanej forme vrátane údajov s identifikačnými číslami spoločností a s menami jednotlivých členov konzorcií a subdodávateľov. Táto databáza by sa pravidelne aktualizovala (aspoň raz za štvrťrok) a bola by bezplatne k dispozícii verejnosti. Musela by byť vhodná na spracovanie strojom a umožňovať najmä štruktúrované vyhľadávanie a export hromadných údajov týkajúcich sa postupov verejného obstarávania. Maďarská vláda sa takisto zaviazala prijať všetky potrebné opatrenia na rozvoj EPS a zabezpečiť, aby boli novovytvorené funkcie plne funkčné do 30. septembra 2022. Okrem toho sa maďarská vláda zaviazala zachovať EPS a príslušné funkcie bezpodmienečne a na neobmedzené obdobie. (111)Kľúčovým krokom vykonávania tohto opatrenia bolo zabezpečiť plnú funkčnosť novovyvinutých funkcií umožňujúcich štruktúrované vyhľadávanie a export údajov v EPS vo formáte, ktorý možno spracovať strojom, do 30. septembra 2022. (112)Dňa 7. októbra 2022 maďarské orgány informovali útvary Komisie, že nová funkcia EPS, ktorá umožňuje štruktúrované vyhľadávanie a export údajov z oznámení o výsledkoch verejného obstarávania v EPS vo formáte, ktorý možno spracovať strojom, bola dokončená do 30. septembra 2022 a je verejne dostupná na adrese https://ekr.gov.hu/portal/kozbeszerzes/eredmeny-tajekoztato-hirdetmenyek . (113) Nová funkcia EPS umožňuje štruktúrované vyhľadávanie a hromadný export všetkých údajov z oznámenia o výsledkoch verejného obstarávania, ktoré sú k dispozícii v EPS (vrátane identifikačných čísel spoločností), vo formáte, ktorý možno spracovať strojom (.csv alebo .xlsx). Databáza obsahuje údaje o členoch konzorcií a subdodávateľoch, pričom údaje o subdodávateľoch sú v súčasnosti dostupné len vo forme voľného textu. V súlade s nápravným opatrením sa táto funkcia bude ďalej vylepšovať tak, aby do 30. novembra 2022 zahŕňala štruktúrované údaje o subdodávateľoch. Údaje sa aktualizujú dvakrát mesačne a táto nová funkcia je verejnosti k dispozícii bezplatne a bez registrácie. Sú k dispozícii údaje od apríla 2018 v súlade s nápravným opatrením; údaje od januára 2014 sa sprístupnia do 31. marca 2023. Okrem toho Maďarsko 5. novembra 2022 na žiadosť Komisie poskytlo Komisii interný pokyn vydaný úradom predsedu vlády pre spoločnosť prevádzkujúcu a aktualizujúcu databázu, certifikáty ISO spoločnosti a kódex správania skupiny na podporu zákazníkov, ktoré potvrdzujú periodicitu uverejňovania a proces opravy informácií. (114)Komisia dospela k záveru, že Maďarsko prijalo kľúčový krok vykonávania. Bola vyvinutá nová funkcia EPS, ktorá umožňuje štruktúrované vyhľadávanie a export hromadných údajov z oznámenia o výsledkoch verejného obstarávania v EPS vo formáte, ktorý možno spracovať strojom, v súlade s nápravným opatrením. Týmto posúdením nie je dotknutý ďalší vývoj v súvislosti s EPS, ktorý si vyžaduje dlhší termín vykonávania v súlade s nápravným opatrením (pozri aj bod (113)). XI)Vypracovanie rámca na meranie výkonnosti, ktorým sa posúdi efektívnosť a nákladová efektívnosť verejného obstarávania (115)Maďarská vláda sa zaviazala, že do 30. septembra 2022 vypracuje rámec na meranie výkonnosti s cieľom posúdiť efektívnosť a nákladovú účinnosť verejného obstarávania. Tento rámec na meranie výkonnosti bude funkčný do 30. novembra 2022. Maďarská vláda sa takisto zaviazala bezpodmienečne zachovať pravidelné používanie rámca na meranie výkonnosti a uverejňovanie jeho výsledkov na neobmedzené obdobie. (116)Kľúčovým krokom vykonávania tohto opatrenia bolo vypracovanie samotného rámca na meranie výkonnosti vrátane prijatia príslušného rozhodnutia vlády do 30. septembra 2022. (117)Maďarsko prijalo na riešenie kľúčového kroku vykonávania tieto opatrenia. (118)Maďarská vláda 5. septembra 2022 prijala a uverejnila rozhodnutie vlády č. 1425/2022 o vypracovaní rámca merania výkonnosti, ktorým sa posúdi efektívnosť a nákladová efektívnosť verejného obstarávania. (119)V rozhodnutí vlády č. 1425/2022 sa stanovuje povinnosť ministra regionálneho rozvoja týkajúca sa zhromažďovania údajov a skúmania možných dôvodov verejných obstarávaní s jednou ponukou. Minister pre regionálny rozvoj je zodpovedný za výber mimovládnych organizácií (MVO) a odborníkov na verejné obstarávanie, ktorí sa zúčastnia na vytvorení a fungovaní rámca na meranie výkonnosti. Návrhy a stanoviská týchto mimovládnych organizácií a odborníkov sa musia zohľadniť pri vytváraní a fungovaní rámca. Rámec na meranie výkonnosti podľa uvedeného rozhodnutia vlády umožní najmä každoročnú analýzu i) úrovne neúspešných procesov verejného obstarávania a dôvodov ich neúspešnosti; ii) miery (počtu a hodnoty) zákaziek zrušených počas realizácie zákazky; iii) miery výskytu omeškania pri realizácii zákazky; iv) miery výskytu prípadov prekročenia nákladov; v) miery zadaných zákaziek, pri ktorých sa zohľadňuje životný cyklus alebo náklady na životný cyklus; vi) miery úspešnej účasti mikropodnikov a malých podnikov (v rámci celého sektora a podľa sektorov); vii) hodnoty postupov s jednou ponukou financovaných z vnútroštátnych zdrojov a z prostriedkov Únie osobitne a/alebo z oboch zdrojov a porovnania tejto hodnoty s celkovou hodnotou postupov verejného obstarávania financovaných z vnútroštátnych zdrojov a z prostriedkov Únie osobitne a/alebo z oboch zdrojov. V súlade s nápravným opatrením bude rámec na meranie výkonnosti funkčný do 30. novembra 2022. Výsledky merania výkonnosti sa zverejnia každoročne do 28. februára.

(120)Komisia dospela k záveru, že Maďarsko prijalo kľúčový krok vykonávania a splnilo záväzky týkajúce sa operačného rámca, v ktorom sa nápravné opatrenie zavedie a vykoná. Týmto posúdením nie je dotknuté skutočné zavedenie rámca na meranie výkonnosti a uverejnenie prvej správy, v ktorej sa zdôvodní nápravné opatrenie v praxi a ktorá si vyžaduje dlhšie obdobie vykonávania (pozri aj bod (119)). (121)Komisia konštatuje, že výzva na predkladanie žiadostí pre mimovládne organizácie a expertov, ktorej návrh znenia bol zaslaný Komisii, bola vyhlásená 11. októbra 2022 s termínom 26. októbra 2022. Bolo prijatých 15 žiadostí, z toho dve od organizácií a 13 od jednotlivcov. Preto hoci boli pre organizácie vyhradené tri pracovné miesta, len dve z nich mohli organizácie skutočne obsadiť. Na tretie miesto bol vybraný jeden uchádzač z univerzity. Podľa informácií, ktoré má Komisia k dispozícii, sa však zdá, že táto osoba nepreukázala skúsenosti v oblasti verejného obstarávania. Okrem toho boli vybraní štyria nezávislí experti. XII)Prijatie akčného plánu na zvýšenie úrovne hospodárskej súťaže vo verejnom obstarávaní (122)Maďarská vláda sa zaviazala, že do 31. marca 2023 prijme komplexný akčný plán zameraný na zvýšenie úrovne hospodárskej súťaže vo verejnom obstarávaní s jasnými a ambicióznymi lehotami na vykonanie každej akcie, ktorá je v ňom stanovená. V akčnom pláne by sa mali okrem iného zohľadňovať prvé výsledky rámca na meranie výkonnosti, ktorý má byť funkčný do 31. decembra 2022. (123)V súlade s prílohou k dôvodovej správe neboli pre toto nápravné opatrenie stanovené žiadne okamžité kľúčové kroky vykonávania. Komisia bude monitorovať vykonávanie tohto nápravného opatrenia v rámci podávania správ maďarskou vládou v súlade s uvedeným bodom (17). XIII)Odborná príprava, ktorá sa má poskytnúť mikropodnikom, malým a stredným podnikom v oblasti postupov verejného obstarávania (124)Maďarská vláda sa zaviazala, že do 31. marca 2024 poskytne bezplatnú odbornú prípravu v oblasti verejného obstarávania najmenej pre 1 000 mikropodnikov, malých a stredných podnikov (s osobitným dôrazom na mikropodniky a malé podniky) s cieľom uľahčiť ich účasť na verejnom obstarávaní. Maďarská vláda sa zaviazala, že do 30. júna 2026 poskytne takéto príležitosti na odbornú prípravu minimálne ďalším 1 200 mikropodnikom, malým a stredným podnikom (spolu teda minimálne 2 200 podnikom). Okrem toho sa maďarská vláda zaviazala monitorovať a hodnotiť účinnosť a pridanú hodnotu odbornej prípravy. (125)V súlade s prílohou k dôvodovej správe neboli pre toto nápravné opatrenie stanovené žiadne okamžité kľúčové kroky vykonávania. Komisia bude monitorovať vykonávanie tohto nápravného opatrenia v rámci podávania správ maďarskou vládou v súlade s uvedeným bodom (17). XIV)Vytvorenie systému podpory na kompenzáciu nákladov spojených s účasťou na verejnom obstarávaní mikropodnikov, malých a stredných podnikov (126)Okrem predchádzajúceho nápravného opatrenia xiii) sa maďarská vláda zaviazala, že do 31. marca 2023 spustí systém podpory pre mikropodniky a malé a stredné podniky v súvislosti s postupmi verejného obstarávania. Tento systém by mal poskytovať paušálnu náhradu na základe objektívnych, nediskriminačných a transparentných výberových kritérií pre najmenej 1 800 oprávnených mikropodnikov, malých a stredných podnikov so zameraním na mikropodniky a malé podniky. Tento systém by pokryl ich náklady spojené s účasťou na postupoch verejného obstarávania s cieľom uľahčiť im účasť na verejnom obstarávaní a znížiť prekážky vstupu na trh. Hodnotenie v polovici trvania by sa malo vykonať do 30. septembra 2024 a záverečné hodnotenie by sa malo dokončiť na konci podporného programu do 31. júla 2026. (127)V súlade s prílohou k dôvodovej správe neboli pre toto nápravné opatrenie stanovené žiadne okamžité kľúčové kroky vykonávania. Komisia bude monitorovať vykonávanie tohto nápravného opatrenia v rámci podávania správ maďarskou vládou v súlade s uvedeným bodom (17). XV) Používanie nástroja Arachne (128)Maďarská vláda sa zaviazala, že bude uplatňovať postupy na systematické a rozšírené využívanie všetkých funkcií jednotného nástroja na hĺbkovú analýzu údajov a hodnotenie rizika Arachne, ktorý Komisia dáva členským štátom k dispozícii, pri vykonávaní každej podpory Únie a vo všetkých programových obdobiach s cieľom účinne predchádzať konfliktom záujmov, podvodom, korupcii, dvojitému financovaniu a iným nezrovnalostiam a odhaľovať ich. Maďarská vláda sa zaviazala bezpodmienečne zachovať úplné a účinné uplatňovanie nástroja Arachne na neobmedzené obdobie. Všetky príslušné audítorské a kontrolné orgány majú takisto úplný prístup k súborom údajov nahraných do nástroja Arachne. Komisia poznamenáva, že chápe tento záväzok tak, že sa vzťahuje aj na potenciálne nástupnícke systémy nástroja Arachne. (129)Kľúčovým krokom vykonávania pre toto opatrenie bolo uplatnenie postupov pre systematické a účinné používanie Arachne do 30. septembra 2022. (130)Maďarsko prijalo na riešenie kľúčového kroku vykonávania tieto opatrenia. (131)Maďarská vláda prijala 30. septembra 2022 vládny dekrét č. 373/2022 a pozmeňujúci dekrét č. 374/2022, ktoré nadobudli účinnosť v ten istý deň, s určitými výnimkami v súlade s nápravným opatrením. (132)Vládne dekréty obsahujú ustanovenia na zabezpečenie zasielania údajov do Arachne každé dva mesiace a v ich prílohách sú uvedené príslušné dátové polia, ktoré je potrebné zasielať. Okrem toho sa v dekrétoch stanovujú ustanovenia na vypracovanie a pravidelné prehodnocovanie metodiky používania Arachne a jej výsledkov a na zabezpečenie toho, aby príslušné orgány dôsledne, systematicky a vo veľkej miere uplatňovali a zohľadňovali všetky funkcie Arachne pri príprave a prijímaní rozhodnutí týkajúcich sa financovania z prostriedkov EÚ. Vládne dekréty takisto zabezpečujú prístup k funkciám a údajom nástroja Arachne pre príslušné subjekty vrátane príslušných orgánov auditu. Prvý balík údajov bol do nástroja Arachne odoslaný 30. septembra 2022. Arachne momentálne obsahuje údaje z takmer 65 000 projektov v Maďarsku s viac ako 41 000 príjemcami a takmer 6 000 zmluvami. Maďarsko by malo ďalšie údaje nahrať do 30. novembra 2022 v súlade s nápravným opatrením. Komisia bude naďalej monitorovať včasné vykonávanie všetkých nahraných údajov. (133)Komisia dospela k záveru,